༄༅། །བྱང་ཆུབ་སེམས་དཔའི་སྤྱོད་པ་ལ་འཇུག་པའི་དཀའ་འགྲེལ་དང་ལུང་སྦྱོར་མདོར་བསྡུས་འཇམ་དབྱངས་བླ་མའི་དགོངས་གསལ་ཞེས་བྱ་བ་བཞུགས་སོ།། དོན་གཉིས་འགྲུབ་པའི་རྒྱུ་གཅིག་པུ། །བྱང་ཆུབ་སེམས་ལ་གུས་འདུད་ནས། རྒྱལ་སྲས་སྤྱོད་ལ་འཇུག་པ་ཡི། །དཀའ་འགྲེལ་ལུང་སྦྱོར་མདོར་བསྡུས་བྲི། །དེ་ལ་ཐོག་མར་མཆོད་བརྗོད་ཀྱི་དོན་ལ་གཉིས། སྐྱབས་གནས་དཀོན་མཆོག་གསུམ་ལ་མཆོད་པར་བརྗོད་པ་དང་། ཕྱག་འོས་གཞན་ལ་མཆོད་པར་བརྗོད་པའོ། །དང་པོ་ནི། བདེ་གཤེགས་ཆོས་ཀྱི་སྐུ་མངའ་སྲས་བཅས་དང་། །ཞེས་པ་སྟེ་དེའི་དོན་ལ། བདེ་གཤེགས་ནི་སངས་རྒྱས་དཀོན་མཆོག་སྟེ། རྒྱ་སྐད་ལ་སུ་ག་ཏ་ཞེས་འབྱུང་བས་དེས་སྤངས་རྟོགས་གཉིས་སྟོན་ཏེ། སུ་ནི་བདེ་བའམ་ལེགས་པ་དང་། མ་ལུས་པ་དང་། སླར་མི་ལྡོག་པ་གསུམ་ལ་འཇུག་ཅིང་། ག་ཏ་ནི་གཤེགས་པ་སྟེ། དེ་དག་སྤང་པ་ལ་སྦྱར་ན། ལེགས་པར་སྤངས་པ་ནི་ཉོན་སྒྲིབ་སྤངས་པ་སྟེ། ཐར་བའི་གེགས་ཆགས་སོགས་ཉོན་མོངས་པ་ལེགས་པར་སྤངས་པའི་ཕྱིར། མ་ལུས་པར་སྤངས་པ་ནི་ཤེས་སྒྲིབ་སྤངས་པ་སྟེ། ཐམས་ཅད་མཁྱེན་པའི་གེགས་འཁོར་གསུམ་དུ་རྣམ་པར་རྟོག་པ་དང་། གནས་ངན་ལེན་མ་ལུས་པ་སྤངས་པའི་ཕྱིར། སླར་མི་ལྡོག་པར་སྤངས་པ་ནི་སྒྲིབ་གཉིས་གཏན་སྤངས་པ་སྟེ། ཟད་མི་སྐྱེ་ཤེས་པའི་ཡེ་ཤེས་མཐར་ཐུག་བརྙེས་པའི་ཕྱིར། དེ་ལྟར་ན་སྒྲིབ་གཉིས་ལས་རིང་དུ་གཤེགས་པས་ན་བདེ་གཤེགས་སོ། །རྟོགས་པ་ལ་སྦྱར་ན་ལེགས་པར་རྟོགས་པ་ནི་ཇི་ལྟ་བ་རྟོགས་པ་སྟེ། ཆོས་ཉིད་མངོན་སུམ་དུ་རྟོགས་པའི་ཕྱིར། མ་ལུས་པར་རྟོགས་པ་ནི་ཆོས་ཅན་ཇི་སྙེད་པ་རྟོགས་པ་སྟེ། མཁྱེན་པའི་སྟོབས་བཅུ་མངའ་བའི་ཕྱིར། སླར་མི་ལྡོག་པར་རྟོགས་པ་ནི་རྟོགས་པ་ལས་ཉམས་པ་མེད་པ་སྟེ། ཐམས་ཅད་མཁྱེན་ལ་ཡོན་ཏན་ཀུན། །མངའ་ལ་དེ་ཡང་ཉམས་མི་མངའ། །ཞེས་གསུངས་པ་ལྟར་ཡིན་པའི་ཕྱིར། དེ་ལྟར་ན་ཤེས་བྱའི་རྗེས་སུ་བློ་གྲོས་ལེགས་པར་གཤེགས་པས་ན་བདེ་གཤེགས་ཞེས་བྱའོ། །ཆོས་ཀྱི་སྐུ་མངའ་ཞེས་པ་ནི། ཆོས་དཀོན་མཆོག་སྟེ། དབྱིངས་རང་བཞིན་གྱིས་རྣམ་པར་དག་ཅིང་གྲོ་བུར་གྱི་དྲི་མ་ལས་གྲོལ་བའི་འགོག་པ་ལ་མཐར་ཐུག་དང་། དེ་རྣམ་པར་མི་རྟོག་པའི་ཤེས་རབ་ཀྱིས་རྟོགས་པའི་ལམ་མཐར་ཐུག་པ་གཉིས་རྟོགས་པའི་ཆོས་སོ། །དེས་ཡོན་ཏན་ཐམས་ཅད་ཀྱི་རྟེན་བྱེད་པས་ན་སྐུའོ། །དེའི་དོན་སྟོན་པ་ནི་ལུང་གི་ཆོས་ཏེ། དེ་དག་དང་ལྡན་པའི་ཕྱིར་མངའ་བ་ཞེས་གསུངས་སོ། །སྲས་ནི་བྱང་ཆུབ་སེམས་དཔའི་དགེ་འདུན་དཀོན་མཆོག་སྟེ། རྒྱུད་བླ་མ་ལས། ཐེག་ཆེན་ལ་མོས་ས་བོན་ཤེས་རབ་ནི། །སངས་རྒྱས་ཆོས་བསྐྱེད་མ་དང་བསམ་གཏན་གྱི། །བདེ་བའི་མངལ་གནས་སྙིང་རྗེའི་མ་མ་ཅན། །གང་ཡིན་དེ་དག་ཐུབ་པའི་རྗེས་སྐྱེས་སྲས། །ཞེས་གསུངས་པ་ལྟར་རྒྱུ་བཞིས་བདེ་བར་གཤེགས་པའི་གདུང་ལས་སྐྱེས་པ་དང་། གདུང་འཚོབ་ནུས་པའི་ཕྱིར། ཉན་རང་ལ་རྒྱུ་བཞི་མ་ཚང་བས་སྲས་ཞེས་མི་བྱའོ། །དེ་ལྟར་ན་བདེ་གཤེགས་ཆོས་ཀྱི་སྐུ་མངའ་སྲས་བཅས་ལ་གུས་པས་ཕྱག་འཚལ་ཞེས་སྦྱར་ཏེ་ཐེག་པ་ཆེན་པོའི་སྐྱབས་གནས་དཀོན་མཆོག་གསུམ་ལ་མཆོད་པར་བརྗོད་པའོ། །གཉིས་པ་ནི། ཐེག་ཆེན་པའི་སྐྱབས་གནས་མིན་ཀྱང་ཡོན་ཏན་གྱིས་མངོན་པར་མཐོ་བས་ཕྱག་བྱ་བར་འོས་པ་ཉན་རང་སོགས་ལ་གུས་པས་ཕྱག་འཚལ་ལོ། །ཞེས་པའོ། །དེ་ལྟར་མཆོད་པར་བརྗོད་པའི་དགོས་པ་ནི། རང་ཉིད་དམ་པར་རྟོགས་ནས་གཞན་བསྟན་བཅོས་ལ་འཇུག་པའི་ཆེད་དང་། རྩོམ་པ་པོ་དང་། འཆད་ཉན་བྱེད་པ་རྣམས་ཀྱི་རྒྱུད་ལ་བསོད་ནམས་རྒྱ་ཆེན་སོགས་པའི་དགོས་པ་ཡོད་དེ། མདོ་ལས། གང་དག་སྟོན་པ་བདེ་གཤེགས་ལ། །མཆོད་པ་ཆུང་ངུ་བྱེད་པ་ཡང་། །ལྷ་མིའི་བདེ་བ་ཀུན་བགྲོད་ནས། །འཆི་མེད་དམ་པ་ཐོབ་པར་འགྱུར། །ཞེས་གསུངས་པའི་ཕྱིར། བཤད་པར་དམ་བཅའ་བ་ནི། བདེ་བར་གཤེགས་པའི་སྲས་བྱང་ཆུབ་སེམས་དཔའ་རྣམས་ཀྱི་རྒྱུད་ལ་ཡོད་པའི་སྡོམ་པ་ལ་འཇུག་པའི་ཚུལ་ལམ་ཉམས་སུ་ལེན་ཐབས་དེ་འདིར་བརྗོད་པར་བྱའོ། །དེ་ཡང་རང་བཟོ་མིན་པར་རྣམ་པར་དག་པའི་ལུང་ལས་གསུངས་པ་བཞིན་དུའོ། །དེ་ལྟ་ན་ཡང་ཟློས་སྐྱོན་མེད་དེ། ལུང་ལས་རྒྱས་པར་བཤད་པ་ལ་འཇུག་མི་ནུས་པ་དག་ལ་ལུང་དོན་མདོར་བསྡུས་ནས་ནི་བརྗོད་པའི་ཕྱིར་རོ། །བྱང་སེམས་སྡོམ་པའི་མཚན་ཉིད་ནི། །རྫོགས་བྱང་སྒྲུབ་པ་ཁྱད་པར་པ། །མཐའ་གཉིས་སྤོང་བའི་སེམས་པའོ། །དབྱེ་ན་ཉེས་སྤྱོད་གཞི་བཅས་སྡོམ། །དགེ་ཆོས་མཐའ་དག་སྡུད་ཅིང་བསྒྲུབ། །གཞན་དོན་མ་འཁྲུལ་བྱེད་གསུམ་གྱི། །སེམས་པ་རྒྱུན་ཆགས་ཚུལ་ཁྲིམས་གསུམ། །སྐྱོན་སྤངས་ནས་ནི་ཡོན་ཏན་ཚོལ། །ཡོན་ཏན་གྲུབ་ནས་གཞན་དོན་ལ། །འཇུག་ཕྱིར་གོ་རིམ་དེ་ལྟར་ངས། གྲངས་ནི་རྫོགས་བྱང་བསྒྲུབ་པ་ལ། །སྐྱོན་སེལ་ཡོན་ཏན་བསྒྲུབ་པ་དང་། །གཞན་དོན་བྱེད་པ་གསུམ་དུ་ངེས། སྤོང་སེམས་བརྟན་ཕྱིར་སྡོམ་པར་བརྗོད། །ཅེས་སོ། །དེ་ལྟར་དངོས་སུ་མཆོད་བརྗོད་སོགས་བསྟན་ཀྱང་ཤུགས་ལ་དགོས་སོགས་བཞི་གནས་ཏེ། །བདེ་གཤེགས་སྲས་ཀྱི་སྡོམ་ལ་འཇུག་པ་ནི། །ཞེས་པས་བརྗོད་བྱ་བསྟན་ཏེ། གཞུང་གི་བརྗོད་བྱ་དེ་ཡིན་པའི་ཕྱིར། ལུང་བཞིན་མདོར་བསྡུས་ནས་ནི་བརྗོད་པར་བྱ། །ཞེས་པས་དགོས་པ་བསྟན་ཏེ། ཉན་པ་པོ་ལ་བརྗོད་དོན་གྱི་རྟོགས་པ་སྐྱེ་བའི་ཕྱིར། མཆོད་བརྗོད་ཀྱིས་ཉིང་དགོས་བསྟན་ཏེ། མཆོད་ཡུལ་དེ་ཐོབ་བྱའི་གནས་ཡིན་པའི་ཕྱིར། འབྲེལ་བ་ནི་དོན་གྱིས་གནས་ཏེ། དགོས་པ་གཞུང་ལ་རག་ལས་ཤིང་ཉིང་དགོས་དགོས་པ་ལ་རག་ལས་པའི་ཕྱིར། དེ་ལྟར་བརྗོད་བྱ་བསྟན་པས་དགོས་པ་ཡོད་པ་དང་། དགོས་པ་བསྟན་པས་དེ་བསྒྲུབ་ནུས་པ་དང་། ཉིང་དགོས་བསྟན་པས་དེ་འདོད་བྱར་གྲུབ་པ་དང་། འབྲེལ་བ་བསྟན་པས་དེ་དག་གཞུང་འདི་ལ་རག་ལས་པར་གྲུབ་བོ། །དེས་ན་རྟོགས་ལྡན་བསྟན་བཅོས་ལ་འཇུག་པའི་རྒྱུར་བསྟན་ཏོ། །གཞུང་དོན་གྱི་ས་བཅད་ལ་སློབ་དཔོན་རིན་པོ་ཆེ་བསོད་ནམས་རྩེ་མོས་རྟེན་ལམ་འབྲས་གསུམ་དུ་བསྡུས། ལམ་ལ་ཉེར་ལེན་གྱི་རྒྱུ་སེམས་བསྐྱེད། ལྷན་ཅིག་བྱེད་རྐྱེན་བསླབ་པ་གཉིས་སུ་མཛད་པ་ནི་གཞུང་གི་དངོས་བསྟན་ལ་དགོངས་ལ། རྗེ་བཙུན་རིན་པོ་ཆེས་ལེའུ་དང་པོ་གསུམ་སྦྱིན་པ། དེ་ནས་གཉིས་ཚུལ་ཁྲིམས། གཞན་གཞུང་ལྟར་མཛད་པ་ནི། གཞུང་འདི་བསླབ་བཏུས་ཀྱི་དོན་བསྡུས་ཡིན་པས་དེ་གཉིས་བསྒྲགས་ཏེ་བཤད་པའི་དབང་དུ་མཛད་དེ་བསླབ་བཏུས་ཀྱི་དངོས་བསྟན་དེ་ལྟར་དུ་ཡོད་པའི་ཕྱིར། དེ་གཉིས་ཀ་སློབ་དཔོན་གྱི་དགོངས་པ་འཁྲུལ་མེད་ཡིན་ཚུལ་གཞུང་སོ་སོའི་སྟེང་ནས་ངེས་ཤེས་རྙེད་པར་འགྱུར་རོ། ༈ །སྐྱེས་བུའི་དོན་བསྒྲུབ་ཐོབ་ཅེས་པའི་དོན་ནི། ལུས་རྟེན་འདིས་མངོན་མཐོ་ལྷ་མིའི་བདེ་བ་དང་། ངེས་ལེགས་བྱང་ཆུབ་གསུམ་བསྒྲུབ་ནུས་པའོ། །བསམ་པའི་རྟེན་ནི། སྤྱིར་དཀར་པོའི་ཆོས་ལ་འཇུག་པའི་རྒྱུ་ཡིད་ཆེས་པའི་དད་པ་དང་། ཆོས་འདིར་གཏོགས་པ་ལ་འཇུག་པའི་རྒྱུ་དང་བའི་དད་པ་དང་། ངེས་པར་འབྱུང་བ་ལ་འཇུག་པའི་རྒྱུ་འདོད་པའི་དད་པ་དང་། མྱུར་དུ་འཇུག་པའི་རྒྱུ་དལ་འབྱོར་རྙེད་དཀའ་དང་མི་རྟག་པ་བསམ་པ་སྟེ་ཐུན་མོང་གི་བསམ་པ་ལྔ་དང་། སེམས་ཅན་གྱི་དོན་འདོད་པའི་བརྩེ་བ་དང་། ཐབས་ངེས་པར་འབྱུང་པའི་དད་པ་སྟེ། ཐུན་མོང་མ་ཡིན་པའི་བསམ་པ་གཉིས་ལས་འདིར་བསོད་ནམས་བློ་གྲོས་ནི། ཕྱི་མ་གཉིས་ཏེ་དེ་ཡོད་ན་ཐེག་ཆེན་གྱི་རིགས་སད་པས་སེམས་བསྐྱེད་པ་དང་། སྤྱོད་པ་རྗེས་སུ་སྒྲུབ་པའི་རྟེན་དུ་རུང་བའི་ཕྱིར་སྟེ། བྱང་ཆུབ་སེམས་དཔའི་སྡེ་སྣོད་ལས་འདི་ལ་བྱང་ཆུབ་སེམས་དཔའ་བྱང་ཆུབ་ཏུ་མངོན་པར་མོས་པའི་སྡོན་དུ་འགྲོ་བ་ནི་སྙིང་རྗེ་ཆེན་པོ་ཡིན་ནོ། །ཞེས་སོགས་གསུངས་སོ། ༈ །དེ་ལྟས་གནོན་པར་འགྱུར། ཞེས་པ་ནི། སྡོང་པོ་བཀོད་པ་ལས། ཐམས་ཅད་མཁྱེན་པ་ཉིད་དུ་སེམས་བསྐྱེད་པའི་སྒྲོན་མ་གཅིག་སེམས་ཀྱི་བསམ་པའི་ཁྱིམ་ཐིབས་པོ་མ་རིག་པའི་མུན་པ་མུན་ནག་དང་ལྡན་པ་ཇི་ལྟ་བུར་ཡང་རུང་བ་དེར་བྱུང་ན་དེ་བྱུང་མ་ཐག་ཏུ་བསྐལ་པ་བརྗོད་དུ་མེད་པ་བརྒྱ་སྟོང་ནས་བསགས་པའི་ལས་དང་ཉོན་མོངས་པའི་སྒྲིབ་པའི་མུན་པ་མུན་ནག་ཀྱང་སེལ་ཞིང་ཡེ་ཤེས་གྱི་སྣང་བ་ཡང་བསྐྱེད་དོ། །ཞེས་སོ། ༈ །བདེ་མཆོག་བླ་མེད་བྱང་ཆུབ་བདེ་བླག་ཉིད་དུ་ཐོབ་པར་བྱེད་པ་ནི། དེ་ཉིད་ལས། མདོར་ན་སངས་རྒྱས་ཀྱི་ཆོས་ཐམས་ཅད་དང་། སངས་རྒྱས་ཀྱི་ཡོན་ཏན་ཐམས་ཅད་ཇི་སྙེད་ཡོད་པ་བྱང་ཆུབ་ཀྱི་སེམས་ཀྱི་ཡོན་ཏན་དང་ཕན་ཡོན་ཡང་དེ་སྙེད་ཡོད་དོ། །དེ་ཅིའི་ཕྱིར་ཞེ་ན། བྱང་ཆུབ་སྤྱོད་པའི་དཀྱིལ་འཁོར་ཐམས་ཅད་ཀྱང་འདི་ལས་བྱུང་སྟེ། དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱང་འདི་ལས་སྐྱེས་སོ། ཞེས་སོ། ༈ །སྲིད་པའི་སྡུག་བསྔལ་གཞོམ་པ་ཉན་རང་གི་བདེ་བ་དང་། སེམས་ཅན་མི་བདེ་བསལ་བ་བྱང་སེམས་ཀྱི་བདེ་བ་དང་། བདེ་མང་བརྒྱ་ཕྲག་སྤྱོད་པ་མངོན་མཐོའི་བདེ་བ་སྟེ། བདེ་བ་དེ་གསུམ་སངས་རྒྱས་ལས་འབྱུང་ལ། སངས་རྒྱས་བྱང་སེམས་ལས་འབྱུང་བའི་ཕྱིར། ཕན་བདེའི་འབྱུང་གནས་རྫོགས་པ་ཡི། །སངས་རྒྱས་རྒྱལ་བའི་སྲས་ལས་འཁྲུངས། །རྒྱལ་སྲས་སྟོང་ཉིད་སྙིང་རྗེ་ཡི། །བདག་ཉིད་བྱང་ཆུབ་སེམས་ལས་འཁྲུངས། །ཞེས་གསུངས་པ་ལྟར་རོ།། ༈ །བྱང་ཆུབྎ ཕྱག་འཚལ་གྱུར། །ཞེས་པ་ནི། མདོ་ལས། དེ་བཞིན་བྱང་ཆུབ་སེམས་ནི་བསྐྱེད་མ་ཐག །མཚན་ལྡན་རྒྱལ་བའི་སྲས་པོ་དེ་ལ་ནི། །ལྷ་དང་བཅས་པའི་འཇིག་རྟེན་ཕྱག་འཚལ་ཞིང་། །དད་པའི་སེམས་ཀྱིས་ཤིན་ཏུ་གཅེས་པར་འཛིན། །ཞེས་སོ།། ༈ །གསེར་འགྱུར་གྱི་རྩིའི་དཔེ་ནི། སྡོང་པོ་བཀོད་པ་ལས། དངུལ་ཆུའི་རིགས་གསེར་དུ་སྣང་བ་ལ་སྲང་གཅིག་གིས་ལྕགས་སྲང་སྟོང་གསེར་དུ་བསྒྱུར་བ་དེ་བཞིན་དུ། ཐམས་ཅད་མཁྱེན་པ་ཉིད་དུ་སེམས་བསྐྱེད་པའི་དངུལ་ཆུའི་ཁམས་དགེ་བའི་རྩ་བ་ཡོངས་སུ་བསྔོ་བའི་ཡེ་ཤེས་ཀྱིས་བཟུང་བས་ནི་ལས་དང་ཉོན་མོངས་པའི་སྒྲིབ་པའི་ལྕགས་ཐམས་ཅད་ཟད་པར་བྱས་ཏེ། ཆོས་ཐམས་ཅད་ཐམས་ཅད་མཁྱེན་པ་ཉིད་ཀྱི་ཁ་དོག་ཏུ་བྱེད་ཀྱང་། ཐམས་ཅད་མཁྱེན་པ་ཉིད་དུ་སེམས་བསྐྱེད་པའི་རོའི་ཁམས་གཅིག་པོ་དེ་ནི་ལས་ཉོན་གྱི་ལྕགས་ཐམས་ཅད་ཀྱིས་ཀྱང་ཀུན་ནས་ཉོན་མོངས་པར་བྱ་བའམ། ཟད་པར་མི་ནུས་སོ། །ཞེས་སོ། །ནོར་བུའི་དཔེ་ནི། དོན་ཐམས་ཅད་ཡོངས་སུ་བསྒྲུབ་པས་ཡིད་བཞིན་གྱི་ནོར་བུ་ལྟ་བུའོ། །ཞེས་དང་། ཉི་ཟླས་གང་སྣང་གི་ནོར་ཀུན་གྱིས་ཡིད་བཞིན་གྱི་ནོར་བུའི་རིན་དུ་མི་ཆོག་པ་བཞིན་དུ། ཐམས་ཅད་མཁྱེན་པའི་ཡེ་ཤེས་ཀྱི་ཡུལ་དུ་སྣང་ཚད་ཀྱི་ལྷ་མི་ཉན་རང་རྣམས་ཀྱི་དགེ་རྩ་ཐམས་ཅད་ཀྱིས་ཀྱང་བྱང་ཆུབ་ཏུ་སེམས་བསྐྱེད་པའི་ནོར་བུའི་རིན་དུ་མི་ཆོག་པར་གསུངས་སོ། །ལྗོན་ཤིང་གི་དཔེ་ནི། དཀོན་མཆོག་གི་ཟ་མ་རྟོག་ལས། འཇམ་དཔལ་འདི་ལྟ་སྟེ། ཤིང་ལྗོན་པ་སྣ་ཚོགས་པ་ནི་ཁམས་བཞིས་བཟུང་ནས་རྣམ་པར་འཕེལ་ལོ། །འཇམ་དཔལ་དེ་བཞིན་ཏུ་དགེ་བའི་རྩ་བ་ཡང་བྱང་ཆུབ་ཀྱི་སེམས་ཀྱིས་བཟུང་ཞིང་ཐམས་ཅད་མཁྱེན་པ་ཉིད་དུ་བསྔོས་ན་རྣམ་པར་འཕེལ་ལོ། །ཞེས་སོ། །དཔའ་བོའི་དཔེ་ནི། སྡོང་པོ་བཀོད་པ་ལས། རིགས་ཀྱི་བུ་འདི་ལྟ་སྟེ། དཔེར་ན་དཔའ་བོ་ལ་བརྟེན་པའི་མི་ནི་དགྲ་ཐམས་ཅད་ཀྱིས་མི་འཇིགས་སོ། །དེ་བཞིན་དུ་བྱང་ཆུབ་སེམས་དཔའ་ཐམས་ཅད་མཁྱེན་པ་ཉིད་དུ་སེམས་བསྐྱེད་པ་དཔའ་བོ་ལ་བརྟེན་པ་ཡང་སྤྱོད་པ་ངན་པའི་དགྲས་མི་འཇིགས་སོ། །ཞེས་སོ། །མེའི་དཔེ་ནི། ཉེས་པར་བྱས་པ་ཐམས་ཅད་སྲེག་པས་བསྐལ་བའི་མེ་ལྟ་བུའོ། །ཞེས་སོ། །དེ་ཡི་ཕན་ཡོན་དཔག་ཏུ་མེད་པ་དག སྡོང་པོ་བཀོད་པའི་མདོར་བྱམས་མགོན་བློ་དང་ལྡན་པས་ནོར་བཟང་ལ་བཤད་དེ། གང་དག་འཇིག་རྟེན་ན་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པའི་སེམས་ཅན་དེ་དག་ནི་ཤིན་ཏུ་རྙེད་པར་དཀའ་འོ། །བྱང་ཆུབ་ཀྱི་སེམས་ནི་སངས་རྒྱས་ཀྱི་ཆོས་ཐམས་ཅད་ཀྱི་ས་བོན་ལྟ་བུའོ། །འགྲོ་བ་ཐམས་ཅད་ཀྱི་ཆོས་དཀར་པོ་རྣམ་པར་འཕེལ་བར་བྱེད་པས་ཞིང་ས་ལྟ་བུའོ། །ཉེས་པར་བྱས་པ་ཐམས་ཅད་བསྲེགས་པས་བསྲེག་པའི་བསྐལ་པའི་མེ་ལྟ་བུའོ། །མི་དགེ་བའི་ཆོས་ཐམས་ཅད་ཟད་པར་བྱེད་པའི་ཕྱིར་ས་འོག་ལྟ་བུའོ། །དོན་ཐམས་ཅད་ཡོངས་སུ་བསྒྲུབ་པས་ཡིད་བཞིན་གྱི་ནོར་བུ་ལྟ་བུའོ། །བསམ་པ་ཐམས་ཅད་ཡོངས་སུ་རྫོགས་པར་བྱེད་པས་བུམ་པ་བཟང་པོ་ལྟ་བུའོ། །འཁོར་བའི་ཆུ་ལ་རྒྱུ་བ་འདོན་པས་ལྕགས་ཀྱུ་ལྟ་བུའོ། །ལྷ་དང་མི་དང་ལྷ་མ་ཡིན་དང་བཅས་པའི་འཇིག་རྟེན་ལ་མཆོད་རྟེན་ལྟ་བུ་སྟེ། ཞེས་སོགས་ཀྱི་མཇུག་ཏུ་སྔར་དྲངས་ཟིན་པ་རྣམས་དང་གཞན་ཡང་རྒྱས་པར་གསུངས་སོ། ༈ །འདི་ནི་འཐད་པྎ ཉིད་ཀྱིས་གསུངས། །ཞེས་པ་ནི། ལག་བཟང་འདི་ལ་བྱང་ཆུབ་སེམས་དཔའ་འདི་ལྟར་ཡང་དག་པར་སློབ་སྟེ། ཕྱོགས་བཅུའི་ཕྱོགས་རེ་རེ་ཡང་འཇིག་རྟེན་གྱི་ཁམས་མཐའ་ཡས་མུ་མེད་དེ། འཇིག་རྟེན་གྱི་ཁམས་རེ་རེ་ན་ཡང་སེམས་ཅན་མཐའ་ཡས་སོ། །དེ་ལྟར་སེམས་ཅན་གྱི་ཚོགས་མཐའ་ཡས་ཤིང་མུ་མེད་པ་ལ་མཐའ་དང་མུ་ཡོད་པ་མ་ཡིན་ཏེ། བདག་ནི་སེམས་ཅན་གྱི་ཚོགས་མཐའ་ཡས་པ་དེ་ལ་ཕན་པ་དང་བདེ་བའི་ཕྱིར་གོ་ཆ་བགོས་ན་སེམས་ཅན་ཐམས་ཅད་ལ་ཕན་པ་བདེ་བར་དམིགས་པ་མཐའ་ཡས་པའི་དགེ་བའི་རྩ་བ་མཐའ་ཡས་པ་དག་བག་མེད་པར་གྱུར་ཏམ། སེམས་གཞན་དུ་གྱུར་ཏམ། གཉིད་ཀྱིས་ལོག་ཀྱང་ཉིན་མཚན་དུ་སེམས་ཀྱི་སྐད་ཅིག་སེམས་ཀྱི་སྐད་ཅིག་ལ་འཕེལ་བ་དང་། རྒྱས་པ་དང་། ཡོངས་སུ་རྫོགས་པར་འགྱུར་ཏེ། སེམས་ཀྱི་སྐད་ཅིག་སེམས་ཀྱི་སྐད་ཅིག་ལ་དགེ་བའི་རྩ་བ་མཐའ་ཡས་པ་དག་སྐྱེ་བ་དང་། བྱང་ཆུབ་ཀྱི་ཚོགས་ཀྱི་ཕུང་པོ་མཐའ་ཡས་ཤིང་མཐའ་ཡས་པ་དག་སྐྱེ་བས་རྫོགས་པའི་བྱང་ཆུབ་རྙེད་དཀའ་བར་མི་འགྱུར་ན་བདག་གིས་འདིར་སེམས་ཀྱི་སྐད་ཅིག་སེམས་ཀྱི་སྐད་ཅིག་ལ་དགེ་བའི་རྩ་བ་འཕེལ་བ་དང་རྒྱས་པར་འགྱུར་བ་མཐའ་ཡས་ཤིང་མཐའ་ཡས་པ་ཡང་དག་པར་རྗེས་སུ་མཐོང་ལ་གཞི་དེ་ལས་རྫོགས་པའི་བྱང་ཆུབ་རྙེད་མི་དཀའ་བར་ཡང་དག་པར་རྗེས་སུ་མཐོང་བཞིན་དུ་རྫོགས་པའི་བྱང་ཆུབ་ཐོབ་པར་འགྱུར་པའི་བརྩོན་འགྲུས་སྲོག་གི་ཕྱིར་ཡང་ཅིའི་ཕྱིར་ཉམས་པར་བྱ་སྙམ་མོ། །ཞེས་སོགས་རྒྱས་པར་གསུངས་སོ། ༈ །རིན་ཆེནྎ གཞལ་གྱིས་ག་ལ་ལང་། །ཞེས་པ་ནི། དེ་བཞིན་གཤེགས་པའི་གསང་པའི་མདོ་ལས། བྱང་ཆུབ་སེམས་ཀྱི་བསོད་ནམས་གང་། །གལ་ཏེ་དེ་ལ་གཟུགས་མཆིས་ན། །ནམ་མཁའི་ཁམས་ནི་ཀུན་བཀང་སྟེ། །དེ་ནི་དེ་བས་ལྷག་པར་འགྱུར། །སེམས་ཅན་ཀུན་གྱི་བསོད་ནམས་ཀྱི། །ཕུང་པོ་ཇི་སྙེད་ཡོངས་བཟུང་བ། །དེ་སྙེད་བྱང་ཆུབ་སེམས་དཔའ་ཡི། །བྱང་ཆུབ་སེམས་ལས་རབ་ཏུ་འབྱུང་། །ཞེས་སོ། ༈ །ཕན་པར་བསམྎ ཁྱད་འཕགས་ན། ཞེས་པ། ཟླ་བ་སྒྲོན་མེས་ལས། བྱེ་བ་ཁྲག་ཁྲིག་གཏམས་པའི་ཞིང་དག་ན། །མཆོད་པའི་རྣམ་པ་དཔག་མེད་ཇི་སྙེད་པས། །སྐྱེས་མཆོག་རྣམས་ལ་ཉིན་རེ་རྟག་མཆོད་པས། །བྱམས་པའི་སེམས་ལ་ཆར་དང་གྲངས་མི་ཕོད། །ཞེས་དང་། དཔས་བྱིན་གྱིས་ཞུས་པ་ལས། སངས་རྒྱས་རྣམས་ལ་མི་གང་གིས། །རིན་ཆེན་དག་གིས་ཀུན་བཀང་སྟེ། །བདེ་བར་གཤེགས་ལ་ཕུལ་བ་བས། །གང་གིས་བྱང་ཆུབ་སེམས་བཏུད་ན། །མཆོད་པ་འདི་ནི་ཁྱད་པར་འཕགས། །ཞེས་སོ། །ཕན་པར་བསམ་པ་སྨོན་པ་དང་། བདེ་དོན་བརྩོན་པ་འཇུག་པའོ། ༈ །སྡུག་བསྔལ་འདོར་འདོད་སེམས་ཡོད་ཀྱང་། །ཞེས་སོགས་ཀྱི་དོན་ནི། སེམས་ཅན་གྱི་རིགས་ནི། རྒྱུ་གཏི་མུག་དང་ལྡན་པ་དང་། འབྲས་བུ་བདེ་བས་ཕོངས་པ་དང་། སྡུག་བསྔལ་གྱིས་གཟིར་བ་གསུམ་མོ། །དང་པོ་ནི། སྡུག་བསྔལ་འདོར་འདོད་ནས་རང་གི་བདེ་བ་དགྲ་ལྟར་འཇོམས་པའི་རྒྱུ་གཏི་མུག་དང་ལྡན་པའི་སེམས་ཅན་རྣམས་ཀྱི་གཏི་མུག་ཀྱང་ནི་བྱང་ཆུབ་ཀྱི་སེམས་ཀྱིས་སེལ་བར་བྱེད་པའི་ཕྱིར། བསོད་ནམས་ཀྱི་སྣང་བ་དེ་དང་འདྲ་བ་ག་ལ་ཡོད། ཅེས་སྦྲེལ། གཉིས་པ་ནི། སེམས་ཅན་གང་ཞིག་བདེ་བས་ཕོངས་པ་རྣམས་ལ། བྱང་སེམས་ཀྱི་བདེ་བ་ཀུན་གྱིས་ཚིམ་པར་བྱེད་པའི་ཕྱིར། དེ་དང་དགེ་མཚུངས་ག་ལ་ཡོད། གསུམ་པ་ནི། སྡུག་བསྔལ་མང་ལྡན་དེ་དག་གི །སྡུག་བསྔལ་ཐམས་ཅད་གཅོད་པར་བྱེད་པའི་ཕྱིར། །སེམས་མཆོག་དེ་དང་འདྲ་བའི་བཤེས་ཀྱང་ག་ལ་ཡོད། །ཅེས་སྦྱར་ཏེ་གསུངས། ༈ །གང་ཞིག་དེ་འདྲའི་ནས་གསུངས། །ཞེས་པ་ནི། རབ་ཏུ་ཞི་བ་རྣམ་པར་ངེས་པ་ཆོ་འཕྲུལ་གྱི་མདོ་ལས་འཇམ་དཔལ་བྱང་ཆུབ་སེམས་དཔའ། བྱང་ཆུམ་སེམས་དཔའ་ལ་ཁོང་ཁྲོ་བ་དང་། བརྙས་པའི་སེམས་ཇི་ཙམ་པ་དེ་སྙེད་ཀྱི་བསྐལ་པར་སེམས་ཅན་དམྱལ་བར་གནས་པར་གོ་ཆ་བགོ་པར་བྱའོ། །ཞེས་སོ། ༈ །འོན་ཏེ་ནས་འཕེལ། ཞེས་པ་ནི་ངེས་པ་དང་མ་ངེས་པར་འཇུག་པའི་ཕྱག་རྒྱའི་མདོ་ལས། འཇམ་དཔལ་ཡོངས་སུ་བརྟག་པ་བཟུང་ནས་གལ་ཏེ་འཇིག་རྟེན་གྱི་ཁམས་ཐམས་ཅད་ཀྱི་སེམས་ཅན་ཐམས་ཅད་ཀྱི་མིག་ཕྱུང་བར་གྱུར་ལ། ཡོངས་སུ་བརྟག་པ་བཟུང་སྟེ་རིགས་གྱི་བུའམ་རིགས་ཀྱི་བུ་མོ་གང་ལས་སེམས་ཅན་དེ་དག་ཐམས་ཅད་ལ་བྱམས་པའི་སེམས་ཀྱིས་དེ་དག་གི་མིག་བསྐྱེད་པ་བས། འཇམ་དཔལ་རིགས་ཀྱི་བུའམ་རིགས་ཀྱི་བུ་མོ་གཞན་ཞིག་གིས་ཐེག་པ་ཆེན་པོ་ལ་མོས་པའི་བྱང་ཆུབ་སེམས་དཔའ་ལ་དད་པའི་སེམས་ཀྱིས་བལྟས་ན་འདི་ནི་དེ་བས་བསོད་ནམས་ཆེས་གྲངས་མེད་པ་བསྐྱེད་དོ། །ཞེས་སོ། ༈ །རྒྱལ་སྲས་ནས་འཕེལ་ཏེ། ཕར་ཕྱིན་བསྡུས་པ་ལས། གནོད་པའི་རྣམ་པ་མི་བཟད་མང་པོས་ཀྱང་། །སྐྱེས་མཆོག་དེ་དག་ཡིད་ནི་འགྱུར་བ་མེད། །བཟོད་པའི་སྟོབས་ཀྱིས་ཤིན་ཏུ་བརྟན་པས་ན། །བྱང་ཆུབ་མཆོག་སྒྲུབ་མོས་པ་མང་བར་འགྱུར། །ཞེས་པ་ལྟར་རོ། ༈ །གང་ལ་སེམས་ཀྱི་ནས་ཕྱག་འཚལ་ཏེ། འོད་སྲུངས་ཀྱི་ལེའུ་ལས། གང་དག་ང་ལ་རབ་ཏུ་དད་པ་དེ་དག་གིས་བྱང་ཆུབ་སེམས་དཔའ་རྣམས་ལ་ཕྱག་བྱ་ཡི། དེ་བཞིན་གཤེགས་པ་རྣམས་ལ་ནི་མ་ཡིན་ནོ། །དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་ལས་ནི་དེ་བཞིན་གཤེགས་པ་རྣམས་སྐྱེའོ། །དེ་བཞིན་གཤེགས་པ་དག་ལས་ནི་ཉན་ཐོས་དང་རང་སངས་རྒྱས་ཐམས་ཅད་སྐྱེའོ། །ཞེས་གསུངས་སོ། །གནོད་པ་བྱས་ཀྱང་བདེ་འབྲེལ་བཞེས་པ་འདི་སྔར་ངན་སེམས་བསྐྱེད་པའི་སོགས་དང་མི་འགལ་ཏེ། གནོད་པ་བྱས་པའི་འབྲས་བུ་བདེ་བ་འབྱུང་བའི་དོན་མིན་པའི་ཕྱིར། འདི་ནི་གནོད་པ་བྱེད་པ་པོ་ལ་སྙིང་རྗེས་འཕྲལ་དང་ཡུན་དུ་བདེ་བ་སྟེར་བའི་དོན་ཏེ། བྱམས་པའི་སྟོབས་ཀྱིས་གནོད་སྦྱིན་ལྔ་ལ་འཕྲལ་དང་ཡུན་དུ་བདེ་བ་སྟེར་བ་བཞིན་ནོ། །མཆོད་པ་འབུལ་བ་སོགས་དམ་པ་དྲུག་དང་ལྡན་པར་བྱ་དགོས་ཏེ། བྱང་ཆུབ་ཀྱི་སེམས་ཀྱི་རྟེན་དང་། གྱ་ནོམ་ཉེས་མེད་ཀྱི་དངོས་པོ་དང་། གཞན་དོན་གྱི་ཆེད་དང་། འཁོར་གསུམ་རྣམ་པར་མི་རྟོག་པའི་ཐབས་དང་། སྒྲིབ་པའི་དྲི་མ་མེད་པས་དག་པ་དང་། བླ་མེད་བྱང་ཆུབ་ཏུ་བསྡོ་བ་དམ་པ་སྟེ་དྲུག་གོ །བླ་ན་མེད་པའི་མཆོད་པ་ནི། ལག་མཐིལ་དུ་མཆོད་རྫས་གཅིག དེ་ལས་འོད་ཟེར་བརྒྱ་སྤྲོས་པའི་རྩེ་མོར་མཆོད་རྫས་རེ་རེ་དེ་རེ་རེ་ལས་འོད་ཟེར་བརྒྱ་བརྒྱ་སྤྲོས་པའི་རྩེ་མོར་མཆོད་རྫས་རེ་རེ། དེས་མཚོན་ཏེ་ནམ་མཁའི་ཁམས་ཐམས་ཅད་གང་བར་སྤྲུལ་པ་ནི་དངོས་པོ། བསམ་པ་འཁོར་གསུམ་མི་རྟོག་པའི་ཤེས་རབ་དང་དམིགས་མེད་སྙིང་རྗེ་ཟུང་འཇུག་གི་བློས་རྒྱལ་བ་སྲས་དང་བཅས་ལ་འབུལ་བའོ། ༈ །སྐྱབས་འགྲོའི་དོན་ནི། །སྐབས་འདིར་ཐེག་ཆེན་སྐྱབས་འགྲོ་སྟེ། །རྒྱུ་ནི་འཇིགས་དད་སྙིང་རྗེ་གསུམ། །ཡུལ་ལ་གནས་སྐབས་སྐྱབས་ཡུལ་ནི། །ཐེག་ཆེན་དཀོན་མཆོག་རྣམ་གསུམ་ལ། །སྟོན་ལམ་གྲོགས་སུ་འཛིན་པ་ཡིན། །མཐར་ཐུག་སྐྱབས་གཅིག་སངས་རྒྱས་ཏེ། །ཐུབ་པ་ཆོས་ཀྱི་སྐུ་ཅན་ཕྱིར། །ཚོགས་ཀྱང་དེ་ཡི་མཐར་ཐུག་ཡིན། །དགོས་ཆེད་འགྲོ་ཀུན་སྲིད་ཞིའི་འཇིགས། །ཀུན་ལས་བསྐྱབ་ཕྱིར་སྐྱབས་སུ་འགྲོ། །སྒྲ་དོན་ཡང་ནི་དེས་ཤེས་ནུས། །ཕན་ཡོན་ཡོན་ཏན་ཀུན་སྐྱེ་ཞིང་། །འཇིགས་ཀུན་སེལ་སོགས་མཐའ་ཡས་སོ། །བསླབ་བྱ་ཐུན་མོང་རྣམ་བཞི་སྟེ། །དམ་པ་དང་འགྲོགས་དམ་ཆོས་ཉན། །དེ་དོན་སེམས་ཤིང་ཆོས་བཞིན་བསྒྲུབ། །ཐུན་མིན་སྐྱབས་དང་ཐོབ་བྱའི་གནས། །སངས་རྒྱས་ཉིད་ལས་སྟོན་གཞན་སྤང་། །གཞན་གནོད་གཞི་བཅས་སྤང་བ་དང་། །ལྟ་སྤྱོད་རྒྱལ་བའི་གསུང་བཞིན་སྒྲུབ། །ཅེས་སོ། །དེ་བས་རྒྱལ་བ་སོགས་ཀྱི་དོན། །སངས་རྒྱས་ནི་རང་དོན་བདུད་བཞི་ལས་རྒྱལ་བའོ། །གཞན་དོན་ནི་འགྲོ་བའི་མགོན་ཞེས་པས་བསྟན་ཏེ། འཚེ་བ་དག་ནི་ཐམས་ཅད་དང་། །ཐབས་མ་ཡིན་དང་ངན་སོང་དང་། །འཇིག་ཚོགས་ཐེག་པ་དམན་པ་ལས། །བསྐྱབ་ཕྱིར་སྐྱབས་ཀྱི་དམ་པར་འདོད། །ཅེས་པ་ལྟར་ལས་ཀྱང་སྐྱོབ་པས་མགོན་ནོ། །དེ་བཤད་པ་ནི་འགྲོ་བ་སྐྱོབ་པའི་དོན་ལ་བརྩོན་པ་དང་། །སྐྱོབ་པའི་མཐུ་སྟོབས་ཆེན་པོ་དང་ལྡན་པས་འཇིགས་པ་དེ་ཀུན་སེལ་བར་མཛད་པའོ། །ཆོས་ནི་རྟོགས་པའི་ཆོས་ཏེ། །དེ་ཡི་ཐུགས་སུ་ཆུད་པའི་དབྱིངས་གློ་བུར་གྱི་དྲི་མ་ལས་གྲོལ་བ་འགོག་པའོ། །འཁོར་བའི་འཇིགས་པ་སེལ་བ་ནི་ལམ་མོ། །དགེ་འདུན་ནི་བྱང་ཆུབ་སེམས་དཔའི་དགེ་འདུན་ནོ། ༈ །དངོས་གཞི་སེམས་བསྐྱེད་ཀྱི་སྤྱིའི་དོན་ལ་ལྔ། སྤྱིའི་རྣམ་བཞག སྐབས་དོན་ངོས་བཟུང་བ། དེ་སྐྱེ་བའི་རྒྱུ། ལེན་པའི་ཚུལ། བླང་བའི་ཕན་ཡོན་ནོ། །དང་པོ་ནི། སེམས་བསྐྱེད་སྤྱིའི་མཚན་ཉིད། རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བའོ། །མཚན་གཞི་ནི་སྟོང་ཉིད་སྙིང་རྗེའི་སྙིང་པོ་ཅན་ནོ། །དབྱེ་བ་ལ་ངོ་བོས་དབྱེ་ན་སྨོན་འཇུག་གཉིས། ཡུལ་གྱིས་དབྱེ་ན་ཀུན་རྫོབ་དོན་དམ་གཉིས། སྐྱེ་ཚུལ་གྱིས་དབྱེ་ན་བརྡ་ལས་བྱུང་བ་དང་། ཆོས་ཉིད་ཀྱིས་ཐོབ་པ་གཉིས། ས་མཚམས་ཀྱིས་དབྱེ་ན། མོས་ཐོབ། བསམ་དག རྣམ་སྨིན། སྒྲིབ་སྤངས་བཞི། རྟེན་གྱིས་དབྱེ་ན་ས་ལྟ་བུའི་སེམས་བསྐྱེད་སོགས་ཉེར་གཉིས་ཡོད་དོ། །གཉིས་པ་ནི། སྐབས་འདིའི་སེམས་བསྐྱེད་པ་ནི། ངོ་བོ་སྨོན་འཇུག་ཀུན་རྫོབ་ཀྱིས་བསྡུས་པ་ཡང་དག་པར་བླང་བ་བརྡ་ལས་བྱུང་བ་མོས་པས་སྤྱོད་པའི་སེམས་བསྐྱེད་ས་ལྟ་བུའི་ཁོངས་སུ་གཏོགས་པ་དེ་ཡིན་ལ། དེའི་མཚན་ཉིད་ནི། རྫོགས་པའི་སངས་རྒྱས་ཀྱི་སྒྲུབ་པ་ཁྱད་པར་བ། མི་མཐུན་ཕྱོགས་སྤོང་བའི་སེམས་པ་རྒྱུན་ཆགས་སོ། །དབྱེ་ན་སྨོན་འཇུག་གཉིས་ཏེ། མཚན་ཉིད་རིམ་བཞིན་གཞན་དོན་དུ་སངས་རྒྱས་ཐོབ་པར་འདོད་པ་དང་། དེའི་སྤྱོད་པ་སྒྲུབ་པར་འདོད་པའོ། །སྨོན་འཇུག་གཉིས་ཀ་ལ་དེའི་སེམས་དང་། དེའི་སེམས་བསྐྱེད་པ། དེ་མི་ཉམས་པར་བསྲུང་བ་གསུམ་གསུམ་ཡོད་ལ། དེ་ལ་སྨོན་འཇུག་གི་སེམས་རྐྱང་པ་སྡོམ་པ་མིན་ཀྱང་སྨོན་འཇུག་གི་སེམས་བསྐྱེད་པ་ལ་མི་མཐུན་ཕྱོགས་སྤོང་བའི་སེམས་པ་རྒྱུན་ཆགས་ཡོད་ན་གཉིས་ཀ་ཡང་སྡོམ་པར་འགྱུར་ཏེ། སྡོམ་པའི་མཚན་ཉིད་དང་ལྡན་པའི་ཕྱིར། དེས་ན་གཞུང་འདིར་སྨོན་སེམས་ལ་བསོད་ནམས་རྒྱུན་ཆགས་མི་འབྱུང་བར་གསུངས་པ་ནི་སྨོན་སེམས་རྐྱང་པ་ལ་དགོངས་སོ། །གསུམ་པ་ལ་གསུམ། རྒྱུ་སྙིང་རྗེ་གོམས་པ་དང་། རྩ་བ་དད་པ་བརྟན་པ་དང་། བསམ་པའི་རྟེན་གཞན་ནོ། །དང་པོ་ནི། སེམས་ཅན་ལ་དམིགས་པའི་དང་། ཆོས་ལ་དམིགས་པའི་དང་། དམིགས་པ་མེད་པའི་སྙིང་རྗེ་གསུམ་གང་རུང་གོམས་པ་ཉེར་ལེན་གྱི་རྒྱུ་སྟེ། བྱང་ཆུབ་སེམས་དཔའི་སྡེ་སྣོད་ཀྱི་མདོ་ལས། འདི་ལ་བྱང་ཆུབ་སེམས་དཔའ་བྱང་ཆུབ་ཏུ་མངོན་པར་མོས་པའི་སྔོན་དུ་འགྲོ་བ་ནི་སྙིང་རྗེ་ཆེན་པོ་ཡིན་ནོ། །དཔེར་ན་མིའི་སྲོག་དབང་གི་སྔོན་དུ་འགྲོ་བ་ནི་དབུགས་འབྱིན་པ་དང་རྔུབ་པའོ། །དེ་བཞིན་དུ་བྱང་ཆུབ་སེམས་དཔའ་ཐེག་པ་ཆེན་པོ་ཡང་དག་པར་བསྒྲུབ་པའི་སྔོན་དུ་འགྲོ་བ་ནི་སྙིང་རྗེ་ཆེན་པོའོ། །དཔེར་ན་འཁོར་ལོས་སྒྱུར་བའི་རྒྱལ་པོའི་རིན་པོ་ཆེ་ཐམས་ཅད་ཀྱི་སྔོན་དུ་འགྲོ་བ་ནི་འཁོར་ལོ་རིན་པོ་ཆེའོ། །དེ་བཞིན་དུ་བྱང་ཆུབ་སེམས་དཔའི་སྙིང་རྗེ་ཆེན་པོ་ཡང་སངས་རྒྱས་ཀྱི་ཆོས་ཐམས་ཅད་ཀྱི་སྔོན་དུ་འགྲོའོ། །ཞེས་སོགས་གསུངས་པའི་ཕྱིར། གཉིས་པ་ནི། རྟེན་དཀོན་མཆོག་གསུམ་ལ་དད་པ། རྒྱུ་ཐེག་ཆེན་གྱི་སྤྱོད་པ་ལ་དད་པ། འབྲས་བུ་རྫོགས་པའི་བྱང་ཆུབ་ལ་དད་པ་གསུམ་སྟེ། དཀོན་མཆོག་སྒྲོན་མེའི་མདོ་ལས། རྒྱལ་དང་རྒྱལ་བའི་ཆོས་ལ་དད་གྱུར་ཅིང་། །རྒྱལ་སྲས་རྣམས་ཀྱི་སྤྱོད་ལ་དད་བྱེད་དང་། །བྱང་ཆུབ་བླ་ན་མེད་ལ་དད་གྱུར་ན། །སྐྱེས་བུ་ཆེན་པོ་རྣམས་ཀྱི་སེམས་སྐྱེའོ། །ཞེས་གསུངས་པའི་ཕྱིར། གསུམ་པ་ནི། གཞན་གནོད་གཞི་བཅས་སྤོང་བའི་སོ་ཐར་གྱི་སྡོམ་པ་སྟེ། དེ་གཞན་ཕན་སྒྲུབ་པའི་རྟེན་དུ་དགོས་པའི་ཕྱིར། དེ་ནི་སེམས་བསྐྱེད་པའི་སྔོན་དུ་ཐེག་ཆེན་སྐྱབས་འགྲོ་བྱས་པས་འགྲུབ་སྟེ། དེ་དུས་ཐེག་ཆེན་སྡོམ་པ་ཐོབ་པའི་ཕྱིར་རོ། །སྐྱབས་འགྲོའི་བསླབ་བྱ་ཐུན་མིན་ཕྱག་དང་ཐོབ་བྱའི་གནས་སངས་རྒྱས་ཁོ་ནར་བཟུང་བ་དང་། འཚེ་ཞིང་གནོད་པའི་སེམས་དང་བྲལ་བ་དང་། བསླབ་བྱ་ཀུན་རྒྱལ་བའི་གསུང་བཞིན་སྒྲུབ་པ་གསུམ་རིམ་བཞིན་ངེས་འབྱུང་མཆོག་གི་བློ་དང་། སྡོམ་པའི་ཚུལ་ཁྲིམས། འཇུག་པའི་ཚུལ་ཁྲིམས་གསུམ་གྱི་ངོ་བོ་ཡིན་པའི་ཕྱིར། དེས་ན་འདི་ཉིད་སེམས་བསྐྱེད་སྐྱེ་བ་དང་གནས་པའི་རྟེན་ཡིན་པའི་ཕྱིར། སོ་ཐར་རིས་བདུན་གང་རུང་མ་ཐོབ་པའི་མི་དང་། རིས་བདུན་གྱི་རྟེན་དུ་མི་རུང་བའི་ལྷ་ཀླུ་སོགས་ཀྱི་བྱང་སྡོམ་གྱི་རྟེན་འདི་ཉིད་དོ། །ཡང་སེམས་བསྐྱེད་ཀྱིས་ཟིན་པའི་རིས་བདུན་གང་རུང་ཐོབ་ཟིན་ནམ། དེ་དམན་པའི་སེམས་ཀྱི་བླངས་ཟིན་ཀྱང་སེམས་བསྐྱེད་པའི་ཚེ་དམན་སེམས་གནས་འགྱུར་བའི་ཕྱིར་གཉིས་ཀ་རྟེན་ཡིན་ཏེ། སྡོམ་གསུམ་ངོ་བོ་གཅིག་ལ་ལྡོག་པ་ཐ་དད་དུ་གནས་པའི་ཕྱིར་དང་། ཤི་འཕོས་བའི་ཚེ་ཡང་འདུལ་པའི་ཆོ་ག་ལས་ཐོབ་པའི་རིས་བདུན་གྱི་ལྡོག་པ་བཏང་ཡང་། གཞན་གནོད་སྤོང་སེམས་ཀྱི་ངོ་བོ་མི་གཏོང་བའི་ཕྱིར། དེ་ལྟར་རྒྱུ་གསུམ་དང་ལྡན་ན་ཆོ་ག་ལ་མ་བརྟེན་ཀྱང་སེམས་བསྐྱེད་ཀྱི་ངོ་བོ་ཙམ་སྐྱེ་བ་ཡོད་མོད། བླང་བ་ལ་དགོས་པ་ཡོད་དེ་སྡོམ་པའི་སེམས་བརྟན་ཅིང་ཡང་དག་པའི་ལམ་བསྐྱེད་པ་ནི་ཆོ་ག་ཕུན་སུམ་ཚོགས་པ་ལས་སྐྱེ་བའི་ཕྱིར་རོ། །བཞི་པ་ལེན་པའི་ཚུལ་ལ། ཡུལ་གང་ཟག་གཞི་དུས་ཆོ་ག་རྩོད་སྤོང་བསླབ་བྱ་དང་བདུན་ཡོད་པ་ལས་དང་པོ་གང་ལས་བླང་བའི་ཡུལ་ནི། སྡོམ་པ་ཐོབ་སྲུང་གསོ་གསུམ་གྱི་ཐབས་ཚུལ་ལ་མཁས་པ་དང་། རང་ཉིད་སྡོམ་པ་རྣམ་དག་དང་ལྡན་ཞིང་བརྡ་གོ་བ་སོགས་ཀྱིས་གཞན་རྗེས་སུ་འཛིན་ནུས་པ་ལས་བླངས་ཏེ། བསླབ་པ་ལ་གུས་པའི་ཡན་ལག་ཏུ་འགྱུར་བའི་ཕྱིར། ལེན་པའི་ཡུལ་དེ་ལྟ་བུ་མ་རྙེད་ན་སངས་རྒྱས་བྱང་སེམས་ཀྱི་སྤྱན་སྔ་ནས་བླང་ངོ་། །ལེན་པའི་གང་ཟག་ནི། ཐེག་ཆེན་གྱི་རིགས་དང་ལྡན་ཞིང་བརྡ་ཤེས་ཤིང་དོན་གོ་བའི་འགྲོ་བ་མཐའ་དག་གོ །བླང་བའི་གཞི་ནི། ནུས་པ་ཡོད་ན་བྱང་སེམས་ཀྱི་སྡོམ་པ་གསུམ་ཆར་གཟུང་བའམ་མེད་ན་གང་རུང་ངམ་སྡོམ་པ་སྣ་རེ་ཙམ་ལ་བརྟེན་ཡང་རུང་སྟེ། དེ་ལྟ་མིན་ན་དམ་བཅས་པ་ལས་ཉམས་པའི་ཉེས་པར་འགྱུར་བའི་ཕྱིར་རོ། །ལེན་པའི་དུས་ཀྱང་རང་གི་སྟོབས་དང་སྦྱར་ནས་བྱང་ཆུབ་ཀྱི་བར་ནས་ཉིན་ཞག་གི་བར་ཅི་རིགས་སུ་བསླབ་པོ། །ཞེས་གསུངས་བའི་དོན་ནི་གཞན་དོན་དུ་སངས་རྒྱས་ཐོབ་འདོད་ཀྱི་དམ་བཅའ་བརྟན་ཅིང་དེའི་ཆེད་དུ་དོན་མེད་པའི་སྡིག་པ་མི་གསོག ཅི་ནུས་པའི་དགེ་བ་སྒྲུབ་པར་དམ་བཅའ་བ་ནི་ངེས་པར་དགོས་ཏེ། དེ་དག་བསླབ་བྱ་བསྡུས་པ་ཡིན་པར་གསུངས་པའི་ཕྱིར། དེ་ཙམ་མེད་ན་སྨོན་འཇུག་གི་སེམས་བསྐྱེད་པའི་དོན་མི་གནས་པའི་ཕྱིར། དེས་ན་གཞི་དུས་ཀྱི་དབྱེ་བ་མཛད་པ་ནི་བསླབ་པ་གཟུང་ཚུལ་ལ་དགོངས་ཏེ། རྒྱལ་བ་ཕན་བཞེད་ཀྱིས་ཉིན་གཅིག་སྲོག་གཅོད་སྤོང་བའི་སྡོམ་པ་བླངས་ནས་སེམས་བསྐྱེད་པ་ལྟ་བུ་ནས་བཟུང་བསླབ་པ་མཐའ་དག་སློབ་ནུས་ཀྱི་བར་རིམ་གྱིས་བསླབ་པར་དམ་བཅའ་བ་ལ་དགོངས་པའི་ཕྱིར་ཏེ། བྱང་ཆུབ་སེམས་དཔའི་བསླབ་པ་ལ། །རིམ་པ་བཞིན་དུ་བསླབ་པར་བགྱི། །ཞེས་གསུངས་པའི་དོན་ཡིན་པའི་ཕྱིར། དེ་ལྟར་ན་ཐམས་ཅད་ལ་སློབ་མ་ནུས་ན་ཡང་དམ་བཅས་པ་ལས་ཉམས་པའི་ཉེས་པ་མེད་དེ། ནུས་སྟོབས་དང་སྦྱར་ནས་རིམ་བཞིན་བསླབ་པར་དམ་བཅས་པའི་ཕྱིར་རོ། །ལེན་པའི་ཆོ་ག་ནི་སྦྱོར་དངོས་རྗེས་གསུམ་ཚང་བས་ལེན་པ་སྟེ། གཞུང་ནས་བཤད་པ་ལྟར་རོ། །དེའི་བསླབ་བྱ་ལ་བསྡུས་འབྲིང་རྒྱས་པ་གསུམ་ལས། བསྡུས་པ་ནི། སྨོན་འཇུག་གཉིས་བསམ་པ་དང་སྦྱོར་བ་ཡིན་པས་སྨོན་པ་སེམས་ཅན་ཐམས་ཅད་གྱི་དོན་དུ་སངས་རྒྱས་ཐོབ་པར་བྱ་སྙམ་པའི་བསམ་པ་དང་། འཇུག་པ་དོན་མེད་པའི་སྡིག་པ་སྤོང་ཞིང་ཅི་ནུས་པའི་དགེ་བ་བསྒྲུབ་པ་སྟེ། དེ་ཙམ་གྱིས་ཀྱང་མཐར་འཚང་རྒྱ་བར་རྒྱལ་པོ་ལ་གདམས་པ་དང་། ལག་བཟང་ཀྱིས་ཞུས་པ་སོགས་ལས་གསུངས་སོ། །འབྲིང་དུ་བསླབ་པ་ལ། སྨོན་སེམས་གཏོང་བའི་རྒྱུ་ཞུམ་པ་དང་། སྒྱིད་ལུག་པ་དང་། འཁོར་བའི་སྡུག་བསྔལ་གྱིས་སྐྲག་ནས་སེམས་གཏོང་བས་དེ་གསུམ་སྤངས་བ་ལ་བསླབ་པའོ། །འཇུག་པ་ལ་ནག་པོའི་ཆོས་བཞི་སྤོང་བ་དང་དཀར་པོའི་ཆོས་གཞི་བསྟེན་པའོ། །རྒྱས་པར་བསླབ་པ་ལ། སྨོན་སེམས་སྐྱེ་བའི་རྒྱུ། འཕེལ་བའི་རྐྱེན། མི་ཉམས་པའི་ཐབས་གསུམ་དང་། འཇུག་པ་ལའང་། སྐྱེ་བའི་རྒྱུ། འཕེལ་བའི་རྐྱེན། མི་ཉམས་པའི་ཐབས་གསུམ་སྟེ། རྒྱལ་སྲས་ལམ་བཟང་ནས་རྒྱས་པར་གསུངས་པར་ལྟར་ཤེས་པར་བྱས་ནས་བསླབ་པར་བྱའོ། །དུས་ཐམས་ཅད་དུ་མི་ཉམས་པའི་རྒྱུ་བསྟན་པ་ནི། གལ་ཏེ་བྱང་ཆུབ་ཀྱི་བར་དུ་བླངས་ན། ཚེ་འཕོས་ནས་བརྗེད་པས་ལྟུང་བས་གོས་པར་འགྱུར་རོ་ཞེ་ན། དུས་ཐམས་ཅད་དུ་མི་ཉམས་བའི་རྒྱུ་ལ་བསླབ་ཏུ་ཡོད་པས་སྐྱོན་མེད་དེ། སྔོན་མི་འཁྲུགས་པའི་ཐུགས་བསྐྱེད་པ་ལྟར་བསམ་སྦྱོར་དང་སྨོན་ལམ་སྟོབས་ཆེ་བས་དུས་ནམ་ཡང་མི་ཉམས་པའི་ཕྱིར་དང་། འོད་སྲུང་གིས་ཞུས་པ་ལས། བྱང་ཆུབ་ཀྱི་སེམས་བརྗེད་པའི་རྒྱུ་ནག་པོའི་ཆོས་བཞི་སྤངས་པ་དང་། མི་བརྗེད་པའི་རྒྱུ་དཀར་པོའི་ཆོས་བཞི་བསྟེན་ན་སྐྱེ་བ་ཐམས་ཅད་དུ་སྐྱེས་མ་ཐག་ཏུ་བྱང་ཆུབ་ཀྱི་སེམས་མངོན་དུ་འགྱུར་ཞིང་བརྗེད་པར་མི་འགྱུར་བར་གསུངས་པ་དང་། སེང་གེས་ཞུས་པ་ལས། ཆོས་ཀྱིས་སྦྱིན་པས་ཚེ་རབས་དྲན་ཏེ་ཕྱོགས་ཐམས་ཅད་དུ་སེམས་ཅན་རྣམས་བྱང་ཆུབ་ལ་འཛུད་པས་རྨི་ལམ་ནའང་བྱང་ཆུབ་ཀྱི་སེམས་མི་འདོར་རོ། །ཞེས་གསུངས་པ་སོགས་ཀྱི་དོན་ལ་བསླབ་ཆོག་པའི་ཕྱིར་རོ། །དཀར་ནག་གི་ཆོས་བཞི་ནི། །བླ་མ་མཆོད་གནས་རྫུན་གྱིས་བསླུ། །འགྱོད་མིན་གནས་ལ་འགྱོད་པ་བསྐྱེད། །ཐེག་ཆེན་ཞུགས་པའི་གང་ཟག་སྨོད། །གཡོ་སྒྱུར་སྤྱོད་བཞི་ནག་པོའི་ཆོས། །སྲོག་གི་ཕྱིར་ཡང་རྫུན་མི་སྨྲ། །རྒྱལ་སྲས་རྣམས་ཀྱི་བསྔགས་པ་བརྗོད། །འགྲོ་རྣམས་ཐེག་ཆེན་ལམ་ལ་འགོད། །གཡོ་སྒྱུ་སྤངས་པ་དཀར་ཆོས་བཞི། །ཞེས་སོ། །ལྔ་པ་བླངས་པའི་ཕན་ཡོན་ནི། གནས་སྐབས་དང་། མཐར་ཐུག་གི་ཕན་ཡོན་གཉིས་ལས། དང་པོ་ནི། མཐོང་བའི་ཆོས་ལ་མིང་དོན་འཕོ་བ། འཇིག་རྟེན་ཕ་རོལ་ཏུ་ངན་སོང་འགོག་ཅིང་བདེ་འགྲོ་མཆོག་ཐོབ། མཐར་ཐུག་སའི་ཡོན་ཏན་རྣམས་རིམ་གྱིས་བསྐྱེད་ནས་འཚང་རྒྱ་བ་ན་གཟུགས་ཀྱི་སྐུའི་ཉེར་ལེན་བྱེད་དོ། །རྒྱས་པར་ལེའུ་དང་པོ་སོགས་ལས་འདི་གསུངས་སོ། །སྤྱིའི་དོན་དེ་དག་འཇམ་དཔལ་དབྱངས་དངོས་རྗེ་བཙུན་སྐུ་མཆེད་དང་། ཆོས་རྗེ་བདག་ཉིད་ཆེན་པོའི་གསུང་ལས་བཏུས་ཏེ་གསལ་བྱེད་ཅུང་ཟད་ཀྱིས་བརྒྱན་ཏེ་བྲིས་པའོ། ༈ །བསླབ་པ་ཐུན་མོང་དུ་འགྲུབ་པའི་རྒྱུ་བག་ཡོད་པ་ཡིན་ཏེ། ཟླ་བ་སྒྲོན་མེའི་མདོ་ལས། ཚུལ་ཁྲིམས་ཐོས་དང་གཏོང་དང་བཟོད་པ་དང་། །དགེ་བའི་ཆོས་སུ་བརྗོད་པ་ཇི་སྙེད་པ། །ཀུན་གྱི་རྩ་བ་བག་ཡོད་འདི་ཡིན་ཏེ། །གཏེར་ཐོབ་བྱེད་ཅེས་བདེ་བར་གཤེགས་པས་བསྟན། །ཅེས་སོ། །དེ་ལྟར་ནས་བསླབ་ལས་མི་འདའ་འབད་པར་བྱ། ཇི་ལྟར་བསླབ་ཚུལ་ནི། ལྟུང་བ་དང་ལྟུང་བ་མེད་པའི་གཟུགས་བརྙན་ནི་སྤང་བར་བྱ་ལ། ལྟུང་བ་མེད་པ་དང་ལྟུང་བའི་གཟུགས་བརྙན་གཉིས་ནི་བླང་བར་བྱའོ། །དེ་ལ་ལྟུང་བ་ནི། རྒྱལ་བློན་ལས་དང་པོའི་རྩ་ལྟུང་ལྔ་ལྔ་བརྒྱད་དུ་གསུངས་བ་རྫས་སུ་བསྡུ་ན་བཅུ་བཞི་སྟེ་དེ་རྣམས་སྤང་བར་བྱའོ། །དེ་གང་ཞེ་ན། བྱང་སེམས་རྩ་ལྟུང་བཅུ་བཞི་ནི། དཀོན་མཆོག་དཀོར་འཕྲོགས་དམ་ཆོས་སྤོང་། །རབ་བྱུང་ཆད་པས་གཅོད་དང་འབེབས། །མཚམས་མེད་བྱེད་དང་ལོག་ལྟ་འཛིན། །གྲོང་ལ་སོགས་པ་འཇིག་པ་དང་། །བློ་མ་སྦྱངས་ལ་སྟོང་ཉིད་སྟོན། །རྫོགས་བྱང་ཞུགས་རྣམས་དེ་ལས་བཟློག །ཉན་རང་རིགས་ཅན་ཐེག་ཆེན་སྦྱོར། །སློབ་པའི་ཐེག་པས་ཆགས་སོགས་ནི། །སྤོང་མིན་ཞེས་འཛིན་འཛིན་དུ་གཞུག །རྙེད་ཕྱིར་བདག་བསྟོད་གཞན་ལ་སྨོད། །ཟབ་དོན་རྟོགས་ཞེས་རྫུན་དུ་སྨྲ། །དགེ་སྦྱོང་ཆད་པས་གཅོད་འཇུག་ཅིང་། །དེ་ཡིས་སྦྱིན་པ་ལེན་པར་བྱེད། །སྤོང་བའི་རྣལ་འབྱོར་འདོར་འཇུག་དང་། །དེ་ཡི་ལོངས་སྤྱོད་ཀློག་པར་སྦྱིན། །ཞེས་སོ། །ལྟུང་བ་མེད་པ་ནི་དེ་དག་སྤང་བའོ། །ལྟུང་མེད་ཀྱི་གཟུགས་བརྙན་ནི། སྡོམ་པའི་ཚུལ་ཁྲིམས་ལ་སྐྱེ་བོ་འགའ་ཞིག་གིས་བསྟན་འགྲོ་ལ་གནོད་པ་བྱེད་པའི་ཚེ། དེ་ཐབས་གཞན་གྱིས་བཟློག་མི་ནུས་ཚེ་བསད་ན་ལྟུང་བའི་གཟུགས་བརྙན་ཡིན་མ་བསད་ན་ལྟུང་མེད་ཀྱི་གཟུགས་བརྙན་ནོ། །བཅས་རང་གཉིས་ཀ་ལ་དེས་མཚོན་ནས་ཤེས་པར་བྱའོ། །དགེ་བ་ཆོས་སྡུད་ལ། རྣལ་འབྱོར་ལ་བརྩོན་པའི་ཚེ་ཕྱི་རོལ་དུ་བསྟན་འགྲོའི་དོན་འགའ་ཞིག་མཐོང་ན་དེ་ཐབས་གཞན་གྱིས་མ་འགྲུབ་ཚེ་རང་གི་རྣལ་འབྱོར་དོར་ནས་བསྒྲུབས་ན་ལྟུང་བའི་གཟུགས་བརྙན་མ་བསྒྲུབས་ན་ལྟུང་མེད་ཀྱི་གཟུགས་བརྙན་ནོ། །སེམས་ཅན་དོན་བྱེད་ལའང་། དོན་ཆུང་དུ་སྒྲུབ་ཚེ་དོན་ཆེན་པོ་བསྒྲུབ་དགོས་ན་སྔ་མའི་རིགས་བསྒྲེས་ཏེ་ཤེས་པར་བྱའོ། ༈ །དངོས་པོ་ཕལ་བ་ནས་འགྱུར་གསུངས་ན་ནི་དྲན་པ་ཉེར་བཞག་ལས། ཅུང་ཟད་བསམས་ནས་མི་སྦྱིན་ན་ཡི་དྭགས་སུ་སྐྱེས་ལ། ཁས་བླངས་ནས་མི་སྦྱིན་ན་དམྱལ་བར་སྐྱེ་བར་གསུངས་སོ། ༈ །མིག་གང་བྱང་ཆུབ་ནས་ཐར་པར་བྱེད་པ་ནི། ཤཱ་རིའི་བུ་སྔོན་རྒྱལ་པོ་བི་ན་སེ་ནར་གྱུར་པ་ལ་བྲམ་ཟེར་དྲག་པོའི་མིག་གིས་ལག་པ་གཡས་པ་བསླངས་བ་ན་དེ་བཅད་དེ་གཡོན་པས་བྱིན་པས་དེ་ཁྲོས་པ་ན་སྐྱོ་བ་སྐྱེས་ཏེ་བྱང་ཆུབ་ཀྱི་སེམས་དོར་ཏེ་ཐེག་དམན་དུ་ལོག་ཀྱང་ངན་འགྲོར་མ་སོང་བས་དེ་དང་འགལ་ལོ་ཞེ་ན། དེ་ནི་ལས་ཚུལ་སོ་སྐྱེས་ཀྱིས་བསམ་གྱིས་མི་ཁྱབ་སྟེ། ཐམས་ཅད་མཁྱེན་པ་ཁོ་ནས་མཁྱེན་དེས་ན་དཔྱད་བྱ་མིན་ནོ། །སེམས་བསྐྱེད་བཏང་ན་ལྟུང་བ་ལྕི་ཚུལ་ནི། སྡུད་པ་ལས། གལ་ཏེ་བསྐལ་པ་བྱེ་བར་དགེ་བའི་ལས་ལམ་བཅུ། །སྤྱོད་ཀྱང་རང་རྒྱལ་དགྲ་བཅོམ་ཉིད་ལ་འདོད་བསྐྱེད་ན། །དེ་ནི་ཚུལ་ཁྲིམས་སྐྱོན་བྱུང་ཚུལ་ཁྲིམས་ཉམས་པ་ཡིན། །སེམས་བསྐྱེད་དེ་ནི་ཕས་ཕམ་པས་ཀྱང་ཤིན་ཏུ་ལྕི། །ཞེས་གསུངས་སོ། ༈ །གང་གཞན་སོགས་ཏེ། རབ་ཏུ་ཞི་བ་རྣམ་པར་ངེས་པ་ཆོ་འཕྲུལ་གྱི་མདོ་ལས། གང་ལ་ལ་ཞིག་གིས་འཛམ་གླིང་གི་སེམས་ཅན་ཐམས་ཅད་ཀྱི་བདོག་པ་འཕྲོགས་ཤིང་སྲོག་བཅད་པ་བས། གང་གིས་བྱང་ཆུབ་སེམས་དཔའི་དགེ་བ་ཐ་ན་དུད་འགྲོ་ལ་ཟན་ཆངས་པ་གཅིག་སྦྱིན་པའི་བར་ཆད་བྱས་ན་དེ་ནི་དེ་བས་སྡིག་ཆེས་གྲངས་མེད་དུ་བསྐྱེད་དེ། སངས་རྒྱས་འབྱུང་བ་བསྐྱེད་པའི་དགེ་བ་ལ་བར་ཆད་བྱེད་པའི་ཕྱིར་རོ། །ཞེས་སོ། ༈ །ས་ཐོབ་པ་ལ་ཐོགས་པ་ནི་ལྟུང་བ་དང་སེམས་བསྐྱེད་པ་སྤེལ་བས་ལམ་སྒྲུབ་པ་ལ་བར་ཆད་ཡོད་པའི་ཕྱིར་ས་ཐོབ་པ་ལ་ཐོགས་ཏེ་ཕྱུགས་ཀྱི་ཤིང་རྟ་ལྟ་བུས་འགྲོ་བའི་སེམས་དཔའ་ཡིན་པའི་ཕྱིར། ༈ །དེ་བཞིན་གཤེགས་བ་འབྱུང་བ་དང་། དེའི་ཤུགས་ལ་གཞན་འབྱོར་བཞི་དང་། གནས་ལ་དད་པ་དང་མི་ལུས་ཐོབ་པ་དང་། དེའི་ཤུགས་ཀྱིས་རང་འབྱོར་གཞན་གསུམ་དང་དལ་བ་ཡང་བསྟན་ཏོ། །དགེ་གོམས་རུང་བ་ནི་བསམ་པའི་རྟེན་ནོ། ༈ །སྟག་བཏང་དང་ནས་དེ་དག་ཐམས་ཅད་ཐུལ་པར་འགྱུར་ཏེ། དེ་ཡི་རང་བཞིན་སྙིང་རྗེའི་བདག་ཉིད་ཀྱིས། །རྣམ་པར་བརླན་པ་བཞིན་དུ་བརླན་གྱུར་པས། །ཕན་ཚུན་གནོད་པ་མེད་པའི་ཡིད་གྱུར་ཏེ། །དཀའ་ཐུབ་ཅན་བཞིན་གཅན་གཟན་ཁྲོ་བོའང་སྤྱོད། །ཅེས་སྐྱེས་རབས་ལས་གསུངས་པ་ལྟར་རོ། ༈ །ཐམས་ཅད་སེམས་ལས་བྱུང་བར་གསུངས་བ་ནི། དཀོན་མཆོག་སྤྲིན་ལས། སེམས་ནི་ཆོས་ཐམས་ཅད་ཀྱི་རྩ་བ་སྟེ། སེམས་ཡོངས་ཤེས་ན་ཆོས་ཐམས་ཅད་ཡོངས་སུ་ཤེས་བར་འགྱུར་རོ། །ཞེས་དང་། དགེ་བའམ་འོན་ཏེ་མི་དགེ་བའི། །ལས་ནི་སེམས་ཀྱིས་བསམ་པ་ཡིན། །ཞེས་སོགས་གསུངས་སོ་སེམས་ཅན་དམྱལ་བའི་མཚོན་ཆ་དང་ཤལ་མ་རིའི་བུད་མེད་སོགས་སྡིག་སེམས་ལས་བྱུང་བ་ཡིན་པར་དྲན་པ་ཉེར་བཞག་ལས་གསུངས་ཏེ། སྔོན་གང་མཐོང་བའི་བུད་མེད་ལས་ཀྱིས་མཐོང་ངོ་། །ཞེས་སོ། །སེམས་ལས་འཇིགས་པ་གཞན་མེད་དེ། །སེམས་ནི་དགྲ་ནང་དགྲ་ཆེན་ཏེ། དེ་ལས་གཞན་པའི་དགྲ་མེད་དེ། གཙུབས་ཤིང་རང་གིས་རང་བསྲེགས་ལྟར། །སེམས་ནི་རང་གི་སེམས་ཀྱིས་བསྲེགས། །ཞེས་སོ། །ཕྱིན་དྲུག་སྒྲུབ་པའི་དགེ་བ་ཆོས་སྡུད་ཀྱི་ཚུལ་ཁྲིམས་ཀྱང་སེམས་ལ་རག་ལས་ཀྱི་ཕྱི་རོལ་གྱི་བྱེད་པས་མིན་ཚུལ་ནི། བློ་གྲོས་མི་ཟད་པའི་མདོ་ལས། སྦྱིན་པའི་ཕ་རོལ་ཏུ་ཕྱིན་པ་གང་ཞེ་ན། བདོག་པ་ཐམས་ཅད་འབྲས་བུ་དང་བཅས་ཏེ་གཏོང་བའི་སེམས་སོ། །ཞེས་དང་། ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་གང་ཞེ་ན། གཞན་ལ་གནོད་པ་སྤོང་བའི་སེམས་པའོ། །ཞེས་སོགས་གསུངས་བའི་ཕྱིར་རོ། །བརྩོན་འགྲུས་ཀྱི་སྐབས་སེམས་གསལ་གཅིག་གིས་སོགས་ཀྱི་དོན། །ཆུ་བོ་གངྒཱ་དང་ཡ་མུ་ནི་བརྒལ་བའི་མ་སྨད་གཅིག་ལ་གཅིག་བརྩེ་སེམས་ཀྱི་ངང་ནས་ཤི་བ་ཚངས་རིས་སུ་སྐྱེས་པར་གསུངས་པ་ལྟ་བུའོ། །བཟླས་བརྗོད་གཡེང་བས་བྱས་པ་དོན་མེད་པ་ནི། ཏིང་འཛིན་སྡུད་པའི་མདོ་ལས། དགེ་སློང་དག་འདོད་པ་ལ་གཡེངས་བའི་དཀའ་ཐུབ་དང་ཁ་ཏོན་ལ་སོགས་པ་ནི་འབྲས་བུ་མེད་པར་འགྱུར་རོ། །ཞེས་སོ། །ཤེས་རབ་སྐབས། སེམས་ཀྱི་གསང་ནི་སེམས་ཀྱི་ཆོས་ཉིད་སྟོང་པ་ཉིད་དེ། སྐལ་དམན་གྱིས་མི་རྟོགས་པས་གསང་བ་ཞེས་གསུངས། སྡོང་པོ་བཀོད་པ་ལས། བྱང་ཆུབ་སེམས་དཔའི་སྤྱོད་པ་ཐམས་ཅད་ནི་སེམས་རང་གི་ལ་བརྟེན་ཏོ། །ཞེས་གསུངས་སོ། ༈ །སེམས་བསྲུང་འདོད་པ་སོགས་ཏེ། བླང་དོར་གྱི་གནས་མི་བརྗེད་པའི་དྲན་པ་དང་། བདག་རྒྱུད་ལ་བརྟགས་ནས་དེ་དག་གི་སྤང་ལེན་ཤེས་པའི་ཤེས་བཞིན་ཏེ། དང་པོ་གཙུག་ན་རིན་པོ་ཆེའི་མདོ་ལས། དྲན་པ་གང་གིས་ཉོན་མོངས་པ་ཐམས་ཅད་འབྱུང་བར་མི་འགྱུར་བ་དང་། དྲན་པ་གང་གིས་བདུད་ལས་ཐམས་ཅད་ཀྱིས་སྐབས་མི་འབྱེད་བ་དང་། དྲན་པ་གང་གིས་ལམ་གོལ་བ་དང་ལམ་ངན་པར་མི་འགྲོ་བ་དང་། དྲན་པ་སྒོ་བ་ལྟ་བུའོ། །ཞེས་སོ། །ཤེས་བཞིན་ནི། ཡུམ་ལས། སྤྱོད་ན་ཡང་སྤྱོད་དོ་ཞེས་བྱ་བར་རབ་ཏུ་ཤེས་སོ། །ཞེས་སོགས་གསུངས་པ་ལྟ་བུའོ། །བླ་མ་དང་ནི་སོགས་ཏེ། སྡོམ་པ་དང་ལུང་འབོག་པའི་བླ་མ་དང་། ཆོས་ལྡན་གྲོགས་དང་འགྲོགས་པ་ལས་དྲན་པ་བདེ་བླག་ཉིད་དུ་སྐྱེའོ། །ཇི་ལྟར་སྐྱེ་ཞེ་ན་མཁན་པོ་སྟེ་བླ་མས་རྗེས་སུ་བསྟན་པ་དང་། འགྲོགས་པ་སྟེ་གྲོགས་ཀྱིས་རྗེས་སུ་བསྟན་པས་ཀྱང་འཇིགས་པ་སྟེ་ཁྲེལ་ཡོད་སྐྱེ་བས་སོ། །གང་ལ་ན་སྐལ་ལྡན་གུས་བྱེད་ལའོ། ༈ །རྟག་པར་མངོན་ཞེན་སོགས་ཏེ། ཀུན་སློང་ལ་མངོན་ཞེན་ནི་ཆེད་ཆེར་འཛིན་པའོ། །གཉེན་པོ་ནི་སེར་སྣ་མེད་པ་དང་། ཉེས་པ་འཛེམ་པ་དང་། མི་ཁྲོ་བ་དང་། སྤྲོ་བ་དང་། མི་གཡེང་བ་དང་། སྒྱུ་མ་ལྟ་བུར་ཤེས་པས་སེར་སྣ་ལ་སོགས་པའི་གཉེན་པོ་བྱེད་ནུས་པའི་སེམས་སོ། །ཞིང་ནི་ཡོན་ཏན་གྱི་ཞིང་ནི་དཀོན་མཆོག་གསུམ། ཕན་འདོགས་པའི་ཞིང་ནི་ཕ་མ་སོགས་དང་། སྡུག་བསྔལ་ནི་དབུལ་པོ་ལ་སོགས་པའོ། །སྦྱོར་བ་ལ་མཁས་པ་ནི་དགེ་བ་སྒྲུབ་པ་ལ་མཁས་ཤིང་དེ་ལ་དགའ་བ་དང་གཞན་ལ་ལྟོས་མི་དགོས་པར་རོ། །རྣམ་པའི་ཁྱད་པར་སྦྱིན་སོགས་གོང་ནས་གོང་དུ་ཁྱད་ཞུགས་པས་གོང་མ་རྣམས་གཙོ་བོར་སྤྱད་པར་བྱ་ལ། སྤྱིར་དེ་ལྟར་ཡིན་ཀྱང་སྔར་བཤད་ལྟར་ཚུལ་ཁྲིམས་ཆུང་ངུའི་ཆེ་དུ་སྦྱིན་པ་དོན་ཆེན་པོ་མི་བཏང་བ་ལྟ་བུའོ། ༈ །བཀག་པ་རྣམས་ཀྱང་དེ་ལ་གནང་བ་ནི། དེད་དཔོན་སྙིང་རྗེ་ཆེན་པོས་མི་ནག་པོ་བསད་པས་བསྐལ་པ་འབུམ་གྱི་ཚོགས་རྫོགས་པར་གསུངས་པ་ལྟ་བུའོ། ༈ །ཕུང་པོ་གསུམ་ནི། སྡིག་པ་བཤགས་པ་དང་། དགེ་བ་བསྔོ་བ་དང་། རྫོགས་བྱང་མྱུར་དུ་ཐོབ་པའི་ཐབས་གསུམ་མོ། ༈ །རང་ངམ་སོགས་ཏེ། རང་གི་དབང་དུ་བྱས་པའི་བསླབ་པར་གསུངས་པ་བྱང་ཆུབ་སེམས་དཔའི་སྡེ་སྣོད་ཡིན་ལ། གཞན་གྱི་དབང་དུ་བྱས་པའི་བསླབ་པ་ནི་ཉན་ཐོས་ཀྱི་བསླབ་པའོ། །བསླབ་པ་ཐམས་ཅད་ལ་བསླབ་པ་ལ་དགོས་པ་ཅི་ཡོད་ཅེ་ན། རྒྱས་སྲས་རྣམས་ཀྱིས་རྣམ་མཁྱེན་གྱི་རྒྱུར་གྱུར་པའི་ཐེག་པ་མ་ལུས་པ་ལ་མཁས་པར་བྱ་དགོས་པས་མི་བསླབ་པ་གང་ཡང་མེད་དེ་གདུལ་བྱ་ཐམས་ཅད་འདུལ་དགོས་པའི་ཕྱིར། དེའི་འབྲས་བུ་དེ་ལྟར་སོགས་སོ། ༈ །དངོས་སམ་སོགས་ཏེ། སེམས་ཅན་དོན་བྱེད་ནི་དངོས་སུ་སེམས་ཅན་གྱི་དོན་བྱེད་པ་ཡིན་ལ། སྡོམ་པ་དང་དགེ་བ་སྡུད་པ་གཉིས་ནི་བརྒྱུད་ནས་སེམས་ཅན་གྱི་དོན་ཡིན་པས་དེ་གསུམ་ལས་གཞན་མི་སྤྱོད། ཅེས་པའོ། ༈ །དཔལ་འབྱུང་སོགས་ཏེ། སྡོང་པོ་བཀོད་པ་ལས། འཕགས་པ་དཔལ་འབྱུང་གིས་གསུངས་པ་ལྟ་བུ་སྟེ། རིགས་ཀྱི་བུ་དགེ་བའི་བཤེས་གཉེན་གྱིས་ཡང་དག་པར་ཟིན་པའི་བྱང་ཆུབ་སེམས་དཔའ་རྣམས་ནི་ངན་འགྲོར་མི་ལྟུང་ངོ་། །དགེ་བའི་བཤེས་གཉེན་ཀྱིས་བསམ་པའི་བྱང་སེམས་རྣམས་ནི་བྱང་ཆུབ་སེམས་དཔའི་བསླབ་པ་དང་འགལ་བར་མི་བྱེད་དོ། །དགེ་བའི་བཤེས་གཉེན་གྱིས་བསྐྱངས་པའི་བྱང་སེམས་རྣམས་ནི་འཇིག་རྟེན་ལས་མངོན་པར་འཕགས་པ་ཡིན་ནོ། །དགེ་བའི་བཤེས་གཉེན་ལ་བསྙེན་བཀུར་བྱས་པའི་བྱང་སེམས་རྣམས་ནི་སྤྱོད་པ་ཐམས་ཅད་ལ་མི་བརྗེད་པ་སྤྱོད་པ་ཡིན་ནོ། །དགེ་བའི་བཤེས་གཉེན་གྱིས་ཡོངས་སུ་བཟུང་བའི་བྱང་སེམས་རྣམས་ནི་ལས་དང་ཉོན་མོངས་པ་རྣམས་ཀྱིས་ཐུབ་པར་དཀའ་བ་ཡིན་ནོ། །དགེ་བའི་བཤེས་གཉེན་ནི་བྱ་བ་དང་བྱ་བ་མིན་པ་རྣམས་ཁོང་དུ་ཆུད་པར་བྱེད་པའོ། །བག་མེད་པའི་གནས་ལས་བཟློག་པའོ། །འཁོར་བའི་གྲོང་ཁྱེར་ནས་འདོན་པའོ། །རིགས་ཀྱི་བུ་དེ་ལྟ་བས་ན་དེ་ལྟར་ཡིད་ལ་བྱ་བ་རྒྱུན་མི་འཆད་པས་དགེ་བའི་བཤེས་གཉེན་རྣམས་ཀྱི་དྲུང་དུ་འགྲོ་བར་བྱའོ། །ཁུར་ཐམས་ཅད་བསྐུར་བས་མི་སྐྱོ་བའི་ཕྱིར་ས་ལྟ་བུའི་སེམས་དང་། མི་སྐྱོ་བའི་ཕྱིར་རྡོ་རྗེ་ལྟ་བུའི་སེམས་དང་། སྡུག་བསྔལ་ཐམས་ཅད་ཀྱིས་མི་བསྒུལ་པའི་ཕྱིར་ཁོར་ཡུག་ལྟ་བུའི་སེམས་དང་། ལས་ཐམས་ཅད་ཉམས་སུ་བླང་བ་ལ་མི་སྨོད་པས་བྲན་ལྟ་བུའི་སེམས་དང་། ང་རྒྱལ་དང་ཆེ་བའི་ང་རྒྱལ་སྤོང་བས་ཕྱག་དར་བ་ལྟ་བུའི་སེམས་དང་། ཁུར་ལྕི་བ་བཀུར་བས་ཐེག་པ་ལྟ་བུའི་སེམས་དང་། མི་ཁྲོ་བས་ཁྱི་ལྟ་བུའི་སེམས་དང་། འགྲོ་ཞིང་འོང་པས་མི་སྐྱོ་བའི་གྲུ་ལྟ་བུའི་སེམས་དང་། དགེ་བའི་བཤེས་གཉེན་གྱི་ངོར་ལྟ་བས་བུ་མཛངས་པ་ལྟ་བུའི་སེམས་ཀྱིས་དགེ་བའི་བཤེས་གཉེན་ལ་བསྙེན་བཀུར་བྱའོ། །རིགས་ཀྱི་བུ་ཁྱོད་ཀྱི་རང་ལ་ནི་ནད་པའི་འདུ་ཤེས་བསྐྱེད་པར་བྱའོ། །དགེ་བའི་བཤེས་གཉེན་ལ་ནི་སྨན་པའི་འདུ་ཤེས་དང་། རྗེས་སུ་བསྟན་པ་ལ་ནི་སྨན་གྱི་འདུ་ཤེས་དང་། ནན་ཏན་ཉམས་སུ་བླང་བ་ལ་ནི་ནད་འཚོ་བའི་འདུ་ཤེས་བསྐྱེད་པར་བྱའོ། །ཞེས་སོགས་རྒྱས་པར་གསུངས་སོ། །འདི་དང་སོགས་ཏེ། བྱང་ཆུབ་སེམས་དཔའི་བསླབ་པ་འདི་དང་སངས་རྒྱས་བཀའ་སྩལ་གཞན་ཉན་ཐོས་ཀྱི་བསླབ་པ་རྣམས་མདོ་སྡེ་བཀླགས་ནས་ཤེས་པར་བྱའོ། ༈ །བསྐལ་པ་སྟོང་སོགས་ཏེ། དཀོན་མཆོག་བརྩེགས་པ་ལས། ཁོང་ཁྲོ་བ་གང་ཞེ་ན། བསྐལ་པ་སྟོང་དུ་བསགས་པའི་དགེ་བའི་རྩ་བ་བསྲེགས་པའི་ངང་ཚུལ་ཅན་ནོ། །ཞེས་གསུངས། ལེགས་སྤྱད་ནི་ཐར་པར་མ་བསྡོས་པའི་བསོད་ནམས་ཆ་མཐུན་ནོ། །འཇོམས་པའི་དོན་ནི། འབྲས་བུ་འབྱིན་པའི་ནུས་པ་འཇོམས་པ་ཡིན་གྱི་ས་བོན་གཏན་འཇོམས་པ་མིན་ནོ། ༈ །བདག་གམ་སོགས་ཀྱི་དོན་རང་ལ་སྡུག་བསྔལ་བརྙས་པ་ཚིག་རྩུབ་མི་སྙན་བཞི་དང་། གཉེན་པ་དེ་བཞི་དང་། དགྲ་ལ་བདེ་བསྐུར་བསྟོད་སྙན་བཞི་སྟེ་མི་འདོད་པ་བཅུ་གཉིས་བྱེད་པ་དང་། བདག་ལ་བདེ་བཀུར་བསྟོད་སྙན་བཞི་དང་། གཉེན་ལ་དེ་བཞི་དང་། དགྲ་ལ་སྡུག་བསྔལ་བརྙས་པ་ཚིག་རྩུབ་མི་སྙན་བཞི་སྟེ་འདོད་པ་བཅུ་གཉིས་པོའི་གེགས་བྱེད་པ་སྟེ་ཁྲོ་ཡུལ་ཉེར་བཞིའོ། །དགྲའི་གཉེན་ལ་བཞི་མི་རྩི་སྟེ། བདག་ལ་གནོད་ན་དགྲ་དང་ཕན་ན་བཤེས་སུ་འགྱུར་ལ། ཕན་གནོད་མེད་ན་ཆགས་སྡང་གི་ཡུལ་མིན་པའི་ཕྱིར་རོ། ༈ །གཙོ་བོ་ཞེས་བྱ་ཞེས་སོགས་ཀྱི་དོན་ལ་གསུམ། གྲངས་ཅན་པའི་འདོད་པ་དགག་པ་དང་། རིག་པ་ཅན་གྱི་འདོད་པ་དགག་པ་དང་། དོན་བསྡུ་བའོ། །དང་པོ་ལ་ཕྱོགས་སྔ་མ་ནི། གལ་ཏེ་རྐྱེན་ལ་རག་ལས་པ་རྣམས་རྐྱེན་དབང་ཡིན་པས་རང་དབང་ཅན་མིན་ཀྱང་ཁོ་བོ་ཅག་འདོད་པའི་གཙོ་བོ་དང་སྐྱེས་བུ་དག་ནི་རྟག་པ་དང་རྐྱེན་ལ་མི་ལྟོས་པར་རང་དབང་ཅན་དུ་འབྱུང་བ་ཡིན་ནོ། །དེའང་གཙོ་བོ་ནི་རྡུལ་མུན་སྙིང་སྟོབས་གསུམ་ཆ་སྙོམས་པའི་བེམ་པོ་རྟག་པ་འགྲོ་བ་ཐམས་ཅད་ལ་གཅིག་གིས་ཁྱབ་པ་རྣམ་འགྱུར་སྤྲུལ་པ་པོའོ། །སྐྱེས་བུ་ནི་དེའི་ཁུག་མ་ན་ཤེས་རིག་གི་ངོ་བོ་སེམས་ཅན་རེ་རེ་ལ་རེ་རེ་ཡོད་པ་རྟག་གཅིག་རང་དབང་ཅན་ཟ་བ་པོ་བྱད་པོ་མིན་པ་ཞིག་གོ །རྣམ་འགྱུར་ནི་ཡོན་ཏན་གསུམ་ཆ་མི་མཉམ་ན་ཐོག་མར་ཆེན་པོ་དེ་ལས་ང་རྒྱལ་དེ་ལས་དེ་ཙམ་ལྔ་འབྱུང་དེ་ལས་དབང་པོ་བཅུ་གཅིག་འབྱུང་ངོ་། །ཆེན་པོ་དྭངས་ཤིང་མེ་ལོང་ངོས་གཉིས་པ་ལྟ་བུ་ལ་ནང་ནས་ཤེས་རིག་དང་། ཕྱི་ནས་དེ་ཙམ་སོགས་ཀྱི་རྣམ་པ་འཇོག་ལ། དེ་གཉིས་འདྲེས་པ་ལ་སྐྱེས་བུ་ཡུལ་ལ་ལོངས་སྤྱོད་པའི་ཐ་སྙད་བྱེད་དོ། །རང་བཞིན་རྟག་ལ་རྣམ་འགྱུར་མི་རྟག་གོ །དེས་ན་བྱེད་པ་པོ་རང་དབང་ཅན་མིན་ནོ། །ཞེའོ། །དེ་དགག་པ་ལ་གཙོ་བོ་དགག་པ་ནི། གཙོ་བོ་དེ་ཉིད་ཆོས་ཅན། བདག་གིས་རྣམ་འགྱུར་དེ་འབྱུང་བར་བྱའོ། །ཞེས་ཆེད་དུ་བསམས་ཤིང་བློ་སྔོན་དུ་བཏང་ནས་འབྱུང་བ་མེད་དེ། བེམ་པོ་ཡིན་པའི་ཕྱིར། གལ་ཏེ་རྣམ་འགྱུར་བྱེད་པ་པོ་ཡིན་སྙམ་ན། དེ་དགག་པ་ནི། རྣམ་འགྱུར་མ་སྐྱེས་པའི་གནས་སྐབས་ཆོས་ཅན། དེ་ཚེ་སྐྱེ་བར་འདོད་པའི་སེམས་གང་ཞིག་ཡོད་དེ་དེ་མ་སྐྱེས་གོང་དུ་ངོ་བོ་མེད་ན་སྟེ་མེད་པའི་ཕྱིར། གལ་ཏེ་སྐྱེས་བུ་བྱེད་པ་པོ་ཡིན་སྙམ་ན། དེ་དགག་པ་ལ། བྱེད་པ་པོ་འགལ་བ་ནི། མ་སྐྱེས་པར་ནི་དེ་མེད་ན། དེ་ཚེ་སྐྱེ་བར་འདོད་པ་གང་ཞེས་པ་བཟླས་ཏེ། སྐྱེས་བུ་ཆོས་ཅན། དེ་ཚེ་སྐྱེ་བར་འདོད་པ་གང་སྟེ་བྱེད་པ་པོ་མེད་དེ། དེ་ཡི་ངོ་བོ་མེད་པའི་ཕྱིར་ནའོ། །རྟགས་མ་གྲུབ་སྙམ་ན། སྐྱེས་བུ་ཆོས་ཅན། ངོ་བོ་མེད་དེ། མ་སྐྱེས་བའི་ཕྱིར། ནམ་མཁའི་མེ་ཏོག་བཞིན། ཡུལ་ལ་ལོངས་སྤྱོད་པ་རེས་འགའ་བ་དང་འབྲེལ་བར་དགག་པ་ནི། སྐྱེས་བུ་ཆོས་ཅན། འགག་པར་འགྱུར་བ་མ་ཡིན་པ་ཐལ། ཡུལ་ལ་རྟག་ཏུ་གཡེངས་པར་འགྱུར་བ་སྟེ་ལོངས་སྤྱོད་པ་པོ་རྟག་པའི་ཕྱིར་རོ། །དེའི་ཤུགས་ལ་ཡུལ་ལོངས་སྤྱོད་པ་རེས་འགའ་བ་ཡིན་པའི་ཕྱིར། བྱེད་པ་པོ་རྟག་པ་མེད་ཅེས་པ་འཕེན་ནོ། །གཉིས་པ་ལ། ཕྱོགས་སྔ་ནི། རིག་པ་ཅན་པ་ན་རེ། བདག་ནི་རྟག་པ་ནུས་པ་ཐམས་ཅད་དང་ལྡན་པའི་རང་བཞིན་སེམས་པ་མ་ཡིན་ཡང་། སེམས་པ་གཞན་དང་ལྡན་པས་བྱེད་པ་པོ་རང་དབང་ཅན་ཡིན་ལ་དེས་ཁྲོ་བ་སོགས་བསྐྱེད་དོ་ཞེ་ན། དེ་དགག་པ་ནི། ཅི་སྟེ་བདག་དེ་རྟག་པ་ཡིན་ན་ནི། དེ་ཆོས་ཅན། འབྲས་བུ་བསྐྱེད་པའི་བྱེད་པ་མེད་པར་མངོན་ཏེ། རྟག་པ་ལ་རིམ་དང་ཅིག་ཅར་གྱི་དོན་བྱེད་པས་སྟོང་པའི་ཕྱིར། ནམ་མཁའ་བཞིན་ནོ། །གལ་ཏེ་ཁྱབ་པ་མ་གྲུབ་སྟེ། རྟག་པ་ལ་རིམ་པ་མེད་ཀྱང་རྐྱེན་ལ་རིམ་པ་ཡོད་པས་འབྲས་བུ་རིམ་ཅན་དུ་བསྐྱེད་ན་ཅི་འགལ་ཞེ་ན། བདག་རྟག་པ་ཆོས་ཅན། རྐྱེན་རྣམས་གཞན་དང་འཕྲད་ན་ཡང་སྡར་ནུས་མེད་ནུས་ཡོད་དུ་ཅི་བྱར་ཡོད་དེ། འགྱུར་བ་མེད་པའི་ཕྱིར། དེའི་ཕྱོགས་ཆོས་གྲུབ་སྟེ། རྐྱེན་གྱིས་བྱེད་པའི་ཚེ་ཡང་སྔོན་རྐྱེན་མེད་པའི་སྐབས་བཞིན་གནས་ཏེ་ཁྱད་མེད་ན། རྐྱེན་གྱི་བྱེད་པས་བདག་དེ་ལ་ཅི་ཞིག་བྱས་ཏེ་ཅི་ཡང་བྱས་པ་མེད་དོ། །གལ་ཏེ་རྟག་པ་ལ་ཁྱད་མེད་ཀྱང་རྐྱེན་ཉིད་ལ་ནུས་པའི་དབྱེ་བ་ཡོད་པས་འབྲས་བུ་བསྐྱེད་མི་བསྐྱེད་ཀྱི་ཆ་ཡོད་དོ་ཞེ་ན། འོ་ན་རྟག་པ་དེ་ཡི་བྱེད་པའི་འབྲས་བུ་འདི་ཡིན་ཞེས་རྒྱུ་འབྲས་ཀྱི་འབྲེལ་བར་འགྱུར་བ་གང་ཞིག་ཡོད་དེ། རྐྱེན་གྱི་འབྲས་བུ་ཡིན་པའི་ཕྱིར། གསུམ་པ་ནི། དེ་ལྟར་སོགས་སོ། ༈ །གལ་ཏེ་བདག་ལ་སོགས་ཀྱི་དོན། གལ་ཏེ་གཞན་ངན་འགྲོར་འགྲོ་བའི་སྡིག་གྲོགས་བདག་གིས་བྱས་པས་བདག་སྡིག་མི་སྦྱངས་ཤིང་དམྱལ་བར་འགྲོ་བས་གཞན་ཕན་འདོགས་བྱེད་དུ་མི་འཐད་དོ་ཞེ་ན། བདག་གིས་གཞན་གྱི་སྡིག་རྐྱེན་བྱས་ཀྱང་བདག་ལ་བསམ་པ་ཡི་ཡོན་ཏན་བཟོད་པ་ཡོད་ན་དེས་སྡིག་པ་བྱང་བས་དམྱལ་བར་མི་འགྲོ་བས་གཞན་ཕན་འདོགས་བྱེད་དུ་གྲུབ་པོ། །འོ་ན་གཞན་བདག་གི་སྡིག་སྦྱོང་གི་གྲོགས་ཡིན་པས་དམྱལ་བར་མི་འགྲོ་ལ་བདག་གིས་ཀྱང་བཏང་བ་མེད་པས་བདག་གནོད་བྱེད་དུ་མི་འཐད་དོ་ཞེ་ན། གལ་ཏེ་བདག་གིས་བཟོད་པ་བསྒོམ་ནས་བདག་བསྲུང་ན་གཞན་དགེ་གྲོགས་ཡིན་ཀྱང་། གཞན་དེ་དག་ལ་འདིར་བདག་གི་དགེ་གྲོགས་བྱ་སྙམ་པ་ཇི་ཞིག་འབྱུང་སྟེ་མ་བྱུང་བས་དམྱལ་བར་འགྲོ་བས་བདག་གནོད་བྱེད་དུ་གྲུབ་པོ། །འོ་ན་གནོད་པ་བྱས་པས་ཕན་བཏགས་པར་འགྱུར་ན་བདག་གིས་ཀྱང་དེ་བྱའོ་ཞེ་ན། འོན་སྟེ་ལན་དུ་གནོད་བྱས་ན་བསམ་པའི་ཡོན་ཏན་ཡོད་པ་ལ་དགེ་གྲོགས་འགྱུར་ཡང་མེད་པ་ལ་སྡིག་གྲོགས་འགྱུར་བས་དེ་དག་བསྲུང་བར་མི་འགྱུར་ལ། བདག་གི་སྤྱོད་པ་དགེ་སྦྱོང་ཆོས་བཞི་ཉམས་པར་འགྱུར་ལ་དེས་ན་དཀའ་ཐུབ་ཀྱི་མཆོག་བཟོད་པ་ཞིག་པར་འགྱུར་རོ། ༈ །དེ་ཕྱིར་སེམས་ཅན་ཞིང་སོགས་ཀྱི་དོན་ནི། སེམས་ཅན་ནི་བཟོད་པ་དང་སྙིང་རྗེ་སོགས་ཞིང་ཡིན་ལ། སངས་རྒྱས་ནི་དད་པ་དང་མཆོད་པ་སོགས་ཀྱི་ཞིང་ཡིན་པས་གཉིས་ཀ་ལས་སངས་རྒྱས་ཀྱི་ཆོས་སྐྱེ་བར་ཐུབ་པས་ཆོས་ཡང་དག་པར་སྡུད་པའི་མདོ་ལས་གསུངས་ཏེ། སེམས་ཅན་གྱི་ཞིང་ནི་བྱང་ཆུབ་སེམས་དཔའི་སངས་རྒྱས་ཀྱི་ཞིང་སྟེ། སངས་རྒྱས་ཀྱི་ཞིང་དེ་ལས་སངས་རྒྱས་ཀྱི་ཆོས་རྣམས་ཐོབ་པར་འགྱུར་བས་དེ་ལ་ལོག་པར་བསྒྲུབ་པར་མི་རིགས་སོ། །ཞེས་སོ། ༈ །སྒྱིད་ལུག་མེད་དང་སོགས་ཀྱི་དོན་ནི། བྱ་བ་ཁྱད་པར་ཅན་ལ་སེམས་གཟེངས་མཐོ་བའི་རྣམ་པ་ཅན་ནི་སྒྱིད་ལུག་མེད་པའི་རང་གི་ངོ་བོའོ། །སྒྱིད་ལུག་པའི་གཉེན་པོ་ནི། དཔུང་ཚོགས་ཏེ། སྦྱོར་བ་མོས་པ་དང་། དངོས་གཞི་བརྟན་པ་དང་། དགའ་བ་དང་། རྗེས་དོར་པའི་དཔུང་ངོ་། །སྤང་བྱ་གཞོམ་པའི་བྱ་བ་ལྷུར་བླང་བ་དང་། བདག་ཉིད་དབང་དུ་བྱས་པས་སེམས་ལས་སུ་རུང་བར་བྱས་ནས་བདག་གཞན་མཉམ་པ་དང་བརྗེ་བ་བསྒོམ་པར་བྱའོ། །དེའང་སྤྲོ་བ་དང་ལྡན་པས་སྒྱིད་ལུག་པ་སྤང་། དེས་དཔུང་ཚོགས་བཞི་གསོག དེས་སྤང་བྱ་འཇོམས་པ་ལྷུར་བླང་། དེས་སྒོ་གསུམ་གཉེན་པོའི་དབང་དུ་བསྡུས་ནས་བདག་གཞན་མཉམ་བརྗེ་བསྒོམ་པར་བྱའོ། ༈ །བདེན་པར་གསུངས་པས་བདེན་འདི་གསུངས་ཞེས་པ་ནི། ལག་བཟང་གཞན་ཡང་བྱང་ཆུབ་སེམས་དཔའ་འདི་ལྟར་ཡང་དག་པར་སློབ་སྟེ། གང་དག་སེང་གེ་དང་སྟག་དང་ཁྱི་དང་ཅེ་སྤྱང་དང་བྱ་རྒོད་དང་བྱ་རོག་དང་འུག་པ་དང་སྲིན་བུ་དང་སྦྲང་མ་དང་སྦྲང་བུ་དང་ཤ་སྦྲང་དུ་གྱུར་པ་དེ་དག་གིས་ཀྱང་བྱང་ཆུབ་མངོན་པར་རྫོགས་བར་སངས་རྒྱས་པར་གྱུར་ན། བདག་མིར་གྱུར་བཞིན་དུ་སྲོག་གི་ཕྱིར་ཡང་ཅིའི་ཕྱིར་རྫོགས་པའི་བྱང་ཆུབ་ཐོབ་པར་འགྱུར་བའི་བརྩོན་འགྲུས་ཉམས་པར་བྱ་སྙམ་མོ། །ཞེས་སོ། །མོས་བརྟན་དགའ་དང་དོར་བ་ཡིན། །ཞེས་པའི་དོན་ནི། བསམ་པས་གོ་ཆ་མི་ཕྱེད་པས་འཇུག་པ་ནི་མོས་པའོ། །སྦྱོར་བ་མི་བསྒུལ་བ་ནི་བརྟན་པའོ། །སྦྱོར་བ་དེ་ཉིད་ཁྱད་པར་དུ་བྱ་བའི་ཕྱིར་སྤྲོ་བ་སྤེལ་བ་ནི་དགའ་བའོ། །དེས་དུབ་ནས་སྦྱོར་བ་ཀློད་པ་ནི་དོར་བའོ། ༈ །དགེ་བའི་རྩ་བ་ཐམས་ཅད་ཀྱི། རྩ་བ་མོས་པ་ཡིན་པར་བློ་གྲོས་རྒྱ་མཚོས་ཞུས་པ་ལས། དགེ་བའི་ཆོས་ཐམས་ཅད་ཀྱི་རྩ་བ་ནི་མོས་བའོ། །ཞེས་དང་། འཇལ་དཔལ་ཞིང་བཀོད་ལས། ཆོས་རྣམས་ཐམས་ཅད་རྐྱེན་བཞིན་ཏེ། །འདུན་པའི་རྩ་ལ་རབ་ཏུ་གནས། །ཞེས་སོ། ༈ །རྡོ་རྗེ་རྒྱལ་མཚན་གྱི་ཡོངས་སུ་བསྔོ་བ་དྲུག་པ་ལས། དཔེར་ན་ལྷའི་བུ་ཉི་མ་འཆར་བྱེད་ནི། དམུས་ལོང་དང་དྲི་ཟའི་གྲོང་ཁྱེར་དང་། རྡུལ་དང་། སྒྲ་གཅན་དང་། དུ་བ་དང་། ཁུག་སྣ་ལ་སོགས་པ་དང་། གྲིབ་མ་ཐ་དད་པ་དང་། རི་མི་མཉམ་པ་ལ་སོགས་པའི་ཉེས་པས་མི་ལྡོག་པར་འོས་སུ་གྱུར་པའི་ཡུལ་སྣང་བར་བྱེད་པ་ལྟར། བྱང་ཆུབ་སེམས་དཔའ་གཞན་དོན་དུ་འཆར་བ་ཡང་སེམས་ཅན་མི་སྲུན་པ་དང་དམུ་རྒོད་ལ་སོགས་པའི་ཉེས་པ་སྣ་ཚོགས་པ་གང་གིས་ཀྱང་མི་ལྡོག་པར་འོས་སུ་གྱུར་པའི་སེམས་ཅན་འདུན་པ་དང་། སྨིན་པ་དང་། རྣམ་པར་གྲོལ་བར་བརྩོན་པར་བྱའོ། །ཞེས་གསུངས་སོ། ༈ །ལས་དང་སོགས་ཀྱི་དོན་ནི། གཉེན་པོའི་ལས་ཉིད་མཆོག་ཏུ་བསམ་སྟེ་འདི་ལྟ་བུ་ལ་བདག་ལྟ་བུས་འཇུག་པར་རིགས་ཀྱི་གཞན་གྱིས་མ་ཡིན་ནོ་སྙམ་ནས་འཇུག་པ་ནི་ལས་ཀྱི་ང་རྒྱལ་ལོ། །ཉོན་མོངས་པ་དམན་པར་ཡིད་ལ་བྱས་སྟེ་འདི་ལྟ་བུའི་དབང་དུ་ཅི་སྟེ་འགྱུར་སྙམ་པ་ནི་ཉོན་མོངས་པའི་ང་རྒྱལ་ལོ། །བདག་ཉིད་མཆོག་ཏུ་རིག་ནས་བདག་གིས་ཉེས་པ་སྤང་བ་དང་ཡོན་ཏན་བསྒྲུབ་ནུས་ཀྱི་གཞན་གྱིས་མ་ཡིན་ནོ་སྙམ་ནས་འཇུག་པ་ནི་ནུས་པའི་ང་རྒྱལ་ལོ། ༈ །གང་ཞིག་ང་རྒྱལ་སོགས་ཀྱི་དོན་ནི། གང་ཞིག་ཉོན་མོངས་པའི་ང་རྒྱལ་གྱི་དགྲ་ལས་རྒྱལ་ཕྱིར་ང་རྒྱལ་འཆང་བས་ན་ང་རྒྱལ་ཅན་ནོ། །ང་རྒྱལ་གྱི་དགྲ་བདོ་བ་དེ་ཡང་དེས་བཅོམ་པས་ན་དཔའ་བ་དེ་ཉིད་དོ། །འགྲོ་བ་རྣམས་ལ་ཇི་ལྟར་འདོད་པ་བཞིན་དུ་གནས་སྐབས་དང་མཐར་ཐུག་རྒྱལ་བའི་གོ་འཕང་ཉིད་ཀྱི་འབྲས་བུ་རྫོགས་པར་བྱེད་པས་ན་རྣམ་རྒྱལ་ལོ། །ཞེས་སོ། ༈ །གང་ཕྱིར་བྱིས་པ་སོགས་ནས་རྣམས་ཀྱིས་གསུངས་ཏེ། ཏིང་འཛིན་རྒྱལ་པོ་ལས། སོ་སོ་སྐྱེ་བོ་ལ་ནི་མཛའ་བ་མེད། །ཆོས་དང་མཐུན་པའི་ཚིག་གིས་སྨྲས་གྱུར་ཀྱང་། །ཁྲོ་དང་ཞེ་སྡང་ཡིད་མི་ཆེས་བ་དག །རབ་ཏུ་སྨྲ་སྟེ་འདི་ནི་བྱིས་པའི་ཆོས། །ཞེས་སོགས་དང་། ཟླ་བ་སྒྲོན་མེའི་མདོ་ལས། བྱིས་པ་ཇི་ལྟར་ཡུན་རིང་ལེགས་བསྟེན་ཡང་། །དེ་དག་ཕྱིར་ཞིང་མི་མཛའ་འགྲས་འགྱུར་ཞེས། །བྱིས་པའི་ངོ་བོ་ཉིད་ཀྱིས་རྒྱུ་ཤེས་ནས། །མཁས་པ་བྱིས་པ་དག་ལ་བརྟེན་མི་བྱེད། །ཅེས་སོ། ༈ །ལག་པ་ལ་སོགས་སོགས་ཀྱི་དོན་ནི། ལག་པ་ལ་སོགས་པ་དངོས་པོའི་དབྱེ་བ་ཐ་དད་པ་རྣམས་མང་ཡང་བདག་འཛིན་གཅིག་གིས་ཁྱབ་པས་ཡོངས་སུ་བསྲུང་བྱའི་ལུས་སུ་གཅིག་པ་ལྟར། དེ་བཞིན་དུ་འགྲོ་བ་ཐ་དད་ཀྱི་བདེ་སྡུག་རང་རྒྱུད་ལས་ཐ་དད་ཀྱང་བདག་འཛིན་གཅིག་གིས་ཁྱབ་པར་བྱས་ལ་ཐམས་ཅད་བདག་བཞིན་བདེ་བ་འདོད་པར་མཉམ་ཞིང་གཅིག་པར་བསྲུང་ངོ་། །གལ་ཏེ་བདག་གི་སྡུག་བསྔལ་གྱིས་གཞན་གྱི་ལུས་ལ་མི་གནོད་སྟེ། དེ་དེས་བདག་ཏུ་མ་བཟུང་བའི་ཕྱིར། དེ་ལྟའང་བདག་གི་སྡུག་བསྔལ་ཡིན་ཏེ། བདག་ཏུ་བཟུང་བས་མི་བཟོད་པ་ཉིད་འབྱུང་པའི་ཕྱིར། དཔེ་དེ་བཞིན་དུ་གཞན་གྱི་སོགས་སོ། །བདག་གིས་གཞན་གྱི་སྡུག་བསྔལ་བསལ། ཞེས་སོགས་ཀྱི་དོན་ནི། གཞན་གྱི་སྡུག་བསྔལ་ཆོས་ཅན། བདག་གིས་བསལ་བྱ་ཡིན་ཏེ། སྡུག་བསྔལ་ཡིན་པའི་ཕྱིར། བདག་གི་སྡུག་བསྔལ་བཞིན་ནོ། །གཞན་ལ་ཕན་པ་ཆོས་ཅན། བདག་གིས་བྱ་ཏེ། སེམས་ཅན་གྱི་བདེ་བ་ཡིན་པའི་ཕྱིར། བདག་གི་ལུས་ཀྱི་བདེ་བ་བཞིན་ནོ། །དེའི་ཁྱབ་པ་བསྒྲུབ་པ་ལ་རྟགས་ཕྱི་མའི་ཁྱབ་པ་བསྒྲུབ་པ་ནི། གལ་ཏེ་བདེ་བ་ཡིན་ཡང་བསྒྲུབ་བྱ་མིན་པ་ཅི་འགལ་ཞེ་ན། རང་བདེ་བསྒྲུབ་བྱ་ཡིན་པ་ལ་རྒྱུ་མཚན་གང་ཡོད། གལ་ཏེ་བདག་གིས་འདོད་བྱ་ཡིན་པའི་ཕྱིར་ཞེ་ན། འོ་ན་གང་ཚེ་བདག་དང་གཞན་གཉིས་ཀ་བདེ་བ་འདོད་དུ་མཚུངས་པ་ལ། །གང་ཕྱིར་བདག་གཅིག་པུ་བདེ་བར་བརྩོན་སྟེ། བདག་དང་ཁྱད་པར་ཅི་ཡོད་ན་སྟེ་མེད་པའི་ཕྱིར། དེས་ན་བདེ་བ་ཡིན་ན་བསྒྲུབ་བྱ་མིན་པའི་ཁྱབ་པ་གྲུབ་བོ། །རྟགས་དང་པོའི་ཁྱབ་པ་བསྒྲུབ་པ་ལ་གསུམ་ལས་སྡུག་བསྔལ་སྤང་བྱར་མཚུངས་པ་ནི། གལ་ཏེ་སྡུག་བསྔལ་ཡིན་ཡང་སྤང་བྱར་མི་བརྗོད་ན་ཅི་འགལ་ཞེ་ན། འོ་ན་བདག་རྒྱུད་གྱི་སྡུག་བསྔལ་སྤང་བྱར་བརྗོད་པའི་རྒྱུ་མཚན་གང་ཡིན། བདག་མི་འདོད་པའི་རྒྱུ་མཚན་གྱིས་ཡིན་ནོ་ཞེ་ན། འོ་ན་གང་ཚེ་བདག་དང་གཞན་གཉིས་ཀ་སྡུག་བསྔལ་མི་འདོད་མཚུངས་པ་ལ། གང་ཕྱིར་གཞན་བསྲུང་བ་མིན་ལ་བདག་བསྲུང་བར་བྱེད་དེ། བདག་དང་ཁྱད་པར་ཅི་ཡོད་ན་སྟེ་མེད་པའི་ཕྱིར། དེས་ན་སྡུག་བསྔལ་ཡིན་ན་སྤང་བྱ་ཡིན་པས་ཁྱབ་བོ། །མི་མཚུངས་བའི་རྒྱུ་མཚན་དགག་པ་ནི། གལ་ཏེ་བདག་སྡུག་བསྲུང་བྱ་ཡིན་པའི་རྒྱུ་མཚན་ནི་བདག་ལ་གནོད་པའི་ཕྱིར་ཡིན་གྱི། གཞན་མི་འདོད་པ་ཙམ་གྱིས་མི་བསྲུང་སྟེ། གཞན་དེ་ལ་སྡུག་བསྔལ་བས་བདག་ལ་མི་གནོད་པའི་ཕྱིར་ཞེ་ན། འོ་ན་མ་འོངས་པའི་སྡུག་བསྔལ་ཡང་ཆོས་ཅན། དེ་བདག་གིས་ཅི་སྟེ་བསྲུང་སྟེ་བསྲུང་མི་རིགས་པར་ཐལ། ད་ལྟར་གྱི་ལུས་ལ་མི་གནོད་པའི་ཕྱིར། གཞན་སྡུག་བཞིན། གལ་ཏེ་མ་འོངས་པའི་སྡུག་བསྔལ་དེ་ནི་ད་ལྟར་མི་གནོད་ཀྱང་བདག་གིས་ཚེ་ཕྱི་མ་ལ་མྱོང་བར་འབྱུང་བས་བསྲུང་ངོ་སྙམ་ན། སྔ་ཕྱི་གཅིག་ཏུ་འཛིན་པའི་རྣམ་པར་རྟོག་པ་དེ་ཆོས་ཅན། ལོག་པར་རྟོགས་པ་ཡིན་ཏེ། རྒྱུ་མཚན་འདི་ལྟར་ཤི་བ་སྟེ་ཚེ་འདི་ཡང་གཞན་ལ་སྐྱེ་བ་སྟེ་ཚེ་ཕྱི་མ་ཡང་ནི་གཞན་ཡིན་པའི་ཕྱིར་ཏེ། སེམས་སྐད་ཅིག་དང་རྒྱུན་གྱིས་འགག་པའི་ཕྱིར། ཡང་གང་ཚེ་མྱོང་བ་པོ་གང་གི་སྡུག་བསྔལ་གང་ཡིན་པ་དེ་ནི་དེ་ཉིད་ཀྱིས་བསྲུང་རིགས་ཀྱིས་གཞན་གྱིས་མིན་ནོ་ཞེ་ན། འོ་ན་རྐང་པའི་སྡུག་བསྔལ་ལག་པས་མྱོང་པ་མིན་པའི་ཕྱིར་ན། ཅིའི་ཕྱིར་རྐང་པའི་སྡུག་བསྔལ་དེ་ནི་ལག་པ་དེས་བསྲུངས་ཏེ་བསྲུང་མི་རིགས་པར་ཐལ་ལོ། །གལ་ཏེ་གཞན་སྡུག་ཀྱིས་བདག་ལ་མི་གནོད་པས་བསྲུང་མི་རིགས་པ་ལྟར་བདག་སྡུག་མ་འོངས་པ་ཡང་བསྲུང་བྱར་རིགས་པ་མིན་ཡང་འདིར་བདག་ཏུ་འཛིན་པས་འཇུག་ཅེ་ན། བདག་འཛིན་མི་རིགས་གང་ཡིན་པ་ཅི་ནུས་པར་ནི་སྤང་བྱ་ཉིད་ཡིན་ནོ། །གལ་ཏེ་སྐད་ཅིག་དང་ཡན་ལག་ཐ་དད་ཀྱང་བདག་འཛིན་རིགས་སོ་ཞེ་ན། འོ་ན་རྒྱུད་ཐ་དད་ཀྱང་གཞན་ལ་བདག་འཛིན་རིགས་པས་སྡུག་བསྔལ་བསྲུང་དགོས་སོ། །རྒྱུད་ཐ་དད་ལ་བདག་འཛིན་རིགས་ཀྱང་གཞན་འཛིན་འཇུག་གོ་ཞེ་ན། གཞན་འཛིན་མི་རིགས་གང་ཡིན་པ་ཅི་ནུས་པར་ནི་སྤང་བྱ་ཉིད་དོ། །གལ་ཏེ་མ་འོངས་པ་ལ་བདག་འཛིན་རིགས་ཏེ། སྐད་ཅིག་ཐ་དད་ཀྱང་རྒྱུད་གཅིག་པའི་ཕྱིར། སེམས་ཅན་གཞན་ལ་བདག་འཛིན་མི་རིགས་ཏེ། རྒྱུད་ཐ་དད་པའི་ཕྱིར། ཡན་ལག་གཞན་ཡིན་ཡང་བདག་འཛིན་རིགས་ཏེ། ཚོགས་པའི་ལུས་སུ་གཅིག་པའི་ཕྱིར། གཞན་གྱི་ལུས་ལ་བདག་འཛིན་མི་རིགས་ཏེ། ཚོགས་པ་ཐ་དད་པའི་ཕྱིར། དེས་ན་བདག་གཞན་དུ་འཛིན་པ་མི་རིགས་པ་མེད་དོ་ཞེ་ན། རྒྱུད་ཅེས་བྱ་བ་ཆོས་ཅན། བརྫུན་ཡིན་ཏེ། རིམ་ཅན་དུ་མ་ལ་གཅིག་ཏུ་འཛིན་པའི་ཕྱིར། ཕྲེང་བ་དུ་མ་ལ་གཅིག་ཏུ་འཛིན་པ་བཞིན། ཡང་ཚོགས་པ་ཞེས་བྱ་བ་ཆོས་ཅན། བརྫུན་ཡིན་ཏེ། ཅིག་ཆར་དུ་མ་ལ་གཅིག་ཏུ་བཟུང་བའི་ཕྱིར། དམག་དུ་མར་གཅིག་ཏུ་བཟུང་བ་བཞིན་ནོ། །སྐབས་ཀྱི་དོན་བསྡུ་བ་ནི། བདག་གཞན་ངོ་བོ་ཐ་དད་པས་གཞན་སྡུག་བདག་གི་མིན་པ་ལྟར། བདག་རྒྱུད་ཀྱང་སྐད་ཅིག་དང་རྡུལ་ཕྲན་ཐ་དད་པས་སྡུག་བསྔལ་མྱོང་བ་ཅན་གྱི་བདག་གང་ཡིན་པ་དེ་མེད་པ་དེས་ན་སྡུག་བསྔལ་འདི་མྱོང་བ་པོ་སུ་ཞིག་གི་དབང་དུ་བྱེད་པར་འགྱུར་ཏེ། སྡུག་བསྔལ་མྱོང་བ་པོའི་བདག་པོ་གཅིག་ཏུ་གྲུབ་པ་མེད་པ་ནི། རང་གཞན་ཐམས་ཅད་བྱེ་བྲག་མེད་པ་ཉིད་ཡིན་པའི་ཕྱིར། དེས་ན་སྡུག་བསྔལ་ཡིན་ཕྱིར་དེ་བསལ་བར་བྱ་ཡི། རང་གི་སེལ་ལ་གཞན་གྱི་མི་སེལ་བའི་ངེས་པས་འདིར་ནི་ཅི་ཞིག་བྱ། དེས་ན་གཞན་གྱི་སྡུག་བསྔལ་སྤང་བྱར་གྲུབ་པས་ན་ཅིའི་ཕྱིར་ཀུན་གྱི་སྡུག་བསྔལ་ནི་བཟློག་པར་བྱ་ཞེས་བརྩད་དུ་མེད་དོ། །གལ་ཏེ་བཟློག་ན་ཐམས་ཅད་བཟློག དེ་མིན་བདག་ཀྱང་སེམས་ཅན་གཞན་བཞིན་བྱེད་རིགས་པའི་ཕྱིར་རོ།། ༈ །དེས་ན་མེ་ཏོག་ཟླ་མཛེས་ཀྱིས་སོགས་ཀྱི་དོན་ནི། སྔོན་འདས་པའི་དུས་སུ་སངས་རྒྱས་རིན་ཆེན་བླ་མ་ཟླ་བ་རྣམ་དག་མངོན་འཕགས་རྒྱལ་པོ་ཞེས་བྱ་བའི་བསྟན་པ་ནུབ་ཏུ་ཉེ་བ་ན་ཕོ་བྲང་རིན་ཆེན་ལྡན་ཞེས་བྱ་བར་རྒྱལ་པོ་དཔའ་སྦྱིན་སོགས་ལོག་ལྟས་ཟིན་ནས་བྱང་ཆུབ་སེམས་དཔའ་བདུན་སྟོང་ཡུལ་འཁོར་ནས་བསྐྲད་པ་ཆོས་སྨྲ་བ། མེ་ཏོག་ཟླ་མཛེས་དང་ལྷན་དུ་ཀུན་ཏུ་བཟང་པོའི་ནགས་ཁྲོད་དུ་རྣལ་འབྱོར་ལ་བརྩོན་ཏེ་བཞུགས་པའི་ཚེ། མེ་ཏོག་ཟླ་མཛེས་ཀྱི་ལྷའི་མིག་གིས་བརྟགས་པས། ཞིང་སྣ་ཚོགས་ནས་འོངས་བའི་བྱང་སེམས་དགེ་རྩ་བསྐྱེད་པ་ཁྲག་ཁྲིག་མང་པོ་འདིར་སྐྱེས་ཏེ་ཏིང་འཛིན་རྒྱལ་པོའི་ཆོས་ཀྱི་རྣམ་གྲངས་ཐོས་ན་བླ་ན་མེད་པའི་བྱང་ཆུབ་ལས་ཕྱིར་མི་ལྡོག་ལ། མ་ཐོས་ན་ལྡོག་པར་འགྱུར་བ་གཟིགས་ཤིང་རང་ཉིད་ཀྱི་སྲོག་གི་བར་ཆད་དུ་འགྱུར་བ་མཁྱེན་བཞིན་དུ་བྱོན་པའི་ཚེ། གཞན་རྣམས་ཀྱིས་བྱོན་པའི་དུས་མིན་པར་ནན་གྱིས་ཞུས་པའི་ལན་དུ་བདག་གི་ལུས་བསྲུང་ན་དུས་གསུམ་ཀྱི་སངས་རྒྱས་རྣམས་ཀྱི་བསྟན་པ་མ་བསྲུང་བར་འགྱུར་རོ་གསུང་ནས་གྲོང་དང་གྲོང་ཁྱེར་དུ་བྱོན་ནས་ཆོས་བསྟན་པས་སེམས་ཅན་ཁྲག་ཁྲིག་དགུ་བཅུ་བྱང་ཆུབ་ལས་ཕྱིར་མི་ལྡོག་པ་ལ་བཀོད། །དེ་བཞིན་དུ་ཤིང་དྲུང་དུ་བཞུགས་ཚེ་སེམས་ཅན་བྱེ་བ་ཕྲག་སུམ་ཅུ་དང་། དེ་བཞིན་གཤེགས་པའི་སེན་མོའི་མཆོད་རྟེན་གྱི་དྲུང་དུ་བཞུགས་ནས་ཞག་བདུན་དུ་ཟན་བཅད་དེ། སྔ་དྲོ་རྣམས་སུ་རྒྱལ་པོའི་ཕོ་བྲང་དུ་བྱོན་ནས་ཆོས་བསྟན་པས་ཉིན་དང་པོ་ལ་སེམས་ཅན་དཔག་མེད་དང་། གཉིས་པ་ལ་བྱེ་བ་ཕྲག་ཉི་ཤུ་རྩ་གསུམ། གསུམ་པ་ལ་སེམས་ཅན་བརྒྱ་སྟོང་ཕྲག་དགུ་བཅུ། བཞི་པ་ལ་བྱེ་བ་ཕྲག་ཁྲི་བརྒྱ་སྟོང་དགུ་བཅུ་རྩ་དགུ ལྔ་པ་ལ་བུད་མེད་བརྒྱད་ཁྲི། དྲུག་པ་ལ་རྒྱལ་པོའི་བུ་སྟོང་བྱང་ཆུབ་ལས་ཕྱིར་མི་ལྡོག་པ་ལ་བཀོད། །བདུན་པ་ལ་རྒྱལ་པོ་འཁོར་བཅས་སྐྱེད་མོས་ཚལ་དུ་འགྲོ་བ་རྣམས་ལ་ཆོས་བསྟན་པས་རྒྱལ་པོའི་བུ་མོ་རྣམས་དང་བཙུན་མོ་རྣམས་བྱང་ཆུབ་ལས་ཕྱིར་མི་ལྡོག་པ་ལ་བཀོད། །མཐར་རྒྱལ་པོས་ཕྲག་དོག་གི་དབང་གིས་གཤེད་མ་དགའ་བྱེད་ལ་བསྒོས་ནས་དེའི་ཕྱག་ཞབས་སོགས་རིམ་གྱིས་བཅད། སྤྱན་གཉིས་ཀྱང་སྐམ་པས་ཕྱུང་སྟེ་བཀྲོངས་པ་ན། སྐུ་ལས་ངོ་མཚར་བའི་ལྟས་མང་དུ་བྱུང་བས་རྒྱས་པོ་འགྱོད་དེ་གསོལ་བ་བཏབ་པར་ཏིང་འཛིན་རྒྱལ་པོ་ལས་གསུངས་སོ། ༈ །དེས་ན་མགོན་སོགས་ཀྱི་དོན་ནི་མགོན་པོ་སྤྱན་རས་གཟིགས་ཀྱིས་རང་གི་མཚན་བྱིན་གྱིས་བརླབས་ཏེ། མཚན་དྲན་པ་ཙམ་གྱིས་དགྲ་དང་མེ་ཆུ་སོགས་ཀྱི་འཇིགས་པ་ལས་གྲོལ་བ་དང་། འཁོར་དུ་བག་ཚ་བའི་འཇིགས་པ་ལས་གྲོལ་བར་འགྱུར་བར་བྱིན་གྱིས་བརླབས་སོ། །དང་པོ་ལྟར་ན་འཁོར་གྱི། ཕྱི་མ་ལྟར་ན་འཁོར་གྱིས་ཞེས་བརྗོད་དོ། ༈ །དམན་སོགས་བདག་དུ་སོགས་ཀྱི་དོན། ཐུབ་པ་དགོངས་གསལ་ལས་གསུངས་པ་ལྟར་བསྒོམ་སྟེ། སྔར་རང་གིས་ཕྲག་དོག་བྱེད་པའི་དགྲ་ཞིག་ཡོད་ན་རང་ལས་དམན་བའི་གནས་སུ་དགྲ་བཞག དགྲའམ་གཞན་མཐོན་པོའི་གནས་སུ་རང་བཞག་ལ་རང་མཐོ་བ་དེ་ལ་དགྲ་དམའ་བ་དེས་སྔར་རང་གིས་དགྲ་ལ་ཕྲག་དོག་བྱས་པ་དེ་བཞིན་དུ་ཕྲག་དོག་བསྒོམ་དུ་གཞུག བསྒོམ་དེ་ཚར་བ་ན་འདི་ལྟར་བསྒོམས་བའི་འབྲས་བུ་འབྱུང་སྟེ། རང་མཐོན་པོར་བསྒོམ། །གཞན་དམའ་བར་བསྒོམས་པ་དེས་རང་ལ་ཕྲག་དོག་བྱས་པར་བསྒོམས་པ་ལ་ཡང་འདི་ལྟ་བུའི་སྡུག་བསྔལ་འབྱུང་ན་གཞན་ལ་ཕྲག་དོག་བྱེད་པ་ག་ལ་འཐད་ཅེས་ཕྲག་དོག་རང་ཞིར་འགྱུར་རོ། །དེ་བཞིན་དུ་བདག་དང་མཉམ་པ་ལ་བལྟས་ལ་འགྲན་སེམས་བསྒོམ་པ་ཡང་། བདག་དང་མཉམ་པའི་དགྲའི་གནས་སུ་རང་ཉིད་བཞག རང་གི་གནས་སུ་དགྲ་དེ་བཞག་ལ། དགྲ་དེས་བདག་ལ་ཕྱོགས་མཐའ་དག་གི་སྒོ་ནས་འགྲན་པར་བསྒོམ་མོ། །བསྒོམ་དེ་གྲོལ་བ་ན་འདི་ལྟ་བུའི་བསམ་པ་འབྱུང་སྟེ། རང་དགྲར་བསྒོམས་ནས་གཞན་གྱིས་གནོད་པ་དང་འགྲན་སེམས་བྱས་པར་བསྒོམས་པ་ལ་ཡང་འདི་ལྟ་བུའི་སྡུག་བསྔལ་འབྱུང་ན། གཞན་ལ་གནོད་པའི་འགྲན་སེམས་བྱ་ག་ལ་རུང་སྙམ་ནས་འགྲན་སེམས་རང་ཞིར་འགྱུར་རོ། །ཡང་དེ་བཞིན་དུ་ང་རྒྱལ་བསྒོམ་པ་ཡང་། རང་བས་དམན་པའི་གནས་སུ་བདག་ཉིད་བཞག རང་གི་གནས་སུ་རང་བས་དམའ་བ་དེ་བཞག་ལ་གཞན་མཐོ་བ་དེས་རང་དམའ་བ་དེ་ལ་རིགས་དང་ཡོན་ཏན་ལ་སོགས་པའི་སྒོ་ནས་ང་རྒྱལ་བྱེད་དུ་གཞུག བསྒོམ་དེ་ཚར་བ་ན་བདག་ལ་གཞན་གྱིས་ང་རྒྱལ་བསྒོམ་པ་ན། འདི་ལྟ་བུའི་སྡུག་བསྔལ་འབྱུང་ན་དེའི་ཕྱིར་བདག་གིས་གཞན་ལ་ང་རྒྱལ་བྱར་ག་ལ་རུང་སྙམ་ནས་ང་རྒྱལ་ངོ་བོ་ཉིད་ཀྱིས་ཞི་བར་འགྱུར་རོ་ཞེས་གསུངས་སོ། །དེ་ལྟར་ན་རྒྱས་བཤད་ཀྱི་སྐབས་སུ་ཕྲག་དོག་སོགས་གསུམ་པོ་བསྒོམ་ཡུལ་བདག་ཉིད་ལ་བྱ། བསྒོམ་པ་པོ་དགྲ་མཐོ་མཉམ་དམའ་གསུམ་པོ་དེ་ཡིན་ལ། བསྒོམ་ཚུལ་སྔར་རང་གིས་དགྲ་ཇི་ལྟར་བྱེད་པ་དེ་བཞིན་དུ་དགྲ་དེས་བདག་ལ་བྱེད་པར་བསྒོམ་མོ། །དེས་རང་སེམས་ལ་འདི་བྱེད་མ་བབ་སྙམ་ནས་མི་དགའ་བ་འབྱུང་ལ། དེའི་ཚེ་དེ་རྒྱུ་མཚན་དུ་བྱས་ནས་གཞན་དགྲ་ལ་དེ་གསུམ་བྱེད་མི་རིགས་སྙམ་པའི་ངེས་ཤེས་སྐྱེས་ནས་རང་རྒྱུད་ཀྱི་དེ་གསུམ་རང་ཞིར་འགྱུར་བའི་མན་ངག་དམ་པ་ཡིན་ནོ། ༈ །དེ་བྱ་སོགས་ཀྱི་དོན་ལ་སྐབས་དོན་ལྟར་བྱས་ན་བདག་གཞན་བརྗེ་བ་དེ་བྱ་ཞིང་དེ་ལྟར་བརྗེས་ནས་དེའི་བསམ་སྦྱོར་ལ་རྟག་ཏུ་གནས་པར་བྱ་ཞིང་། དེ་ལྟར་ན་ཁྱོད་ཀྱིས་རང་གཅེས་འཛིན་གྱི་བསམ་སྦྱོར་མི་བྱ་བ་སྔར་བཤད་པ་དེ་ལྟར་འདི་དག་ལ་ནི་སེམས་དབང་དུ་བྱ་སྟེ། དེ་ལས་འདས་ན་ཚར་བཅད་པར་བྱའོ། །ཡང་སྤྱིའི་དབང་དུ་བྱས་ན་སེམས་ཅན་དོན་བྱེད་ཀྱི་ཚུལ་ཁྲིམས་དེ་བྱ་ཞིང་དགེ་བ་ཆོས་སྡུད་ཀྱི་ཚུལ་ཁྲིམས་ལ་དེ་ལྟར་གནས་པར་བྱ་ཞིང་། དེ་ལྟར་ཁྱོད་ཀྱིས་སྡོམ་པའི་ཚུལ་ཁྲིམས་ཀྱིས་མི་དགེ་བ་མི་བྱ་བ་དེ་ལྟར་བསླབ་གསུམ་འདི་ལ་ནི་སེམས་དབང་དུ་བྱ་སྟེ། དེ་ལས་འདས་ན་གཉེན་པོ་བསྐྱེད་ནས་ཚར་བཅད་པར་བྱའོ། །ཞེས་པའོ།། ༈ །གཉིད་དང་རྨུགས་པ་བཟློག་པར་བྱ་ཞེས་པ་མཚོན་པ་སྟེ། དེ་གཉིས་གཅིག་ཏུ་བྱས་པ་དང་། རྒོད་འགྱོད་གཉིས་གཅིག འདོད་པ་ལ་འདུན་པ་དང་། རྣམ་འཚེ་དང་། ཐེ་ཚོམ་སྟེ་བསླབ་གསུམ་གྱི་སྒྲིབ་པ་ལྔ་པོ་བཟློག་པར་བྱའོ།། ༈ །དེ་བས་སོགས་ཀྱི་དོན་སྔར་གྱི་རྒྱུ་མཚན་དེ་བས་ན་སྒྲིབ་པ་གཉིས་བསལ་བར་བྱ་བའི་ཕྱིར་དུ་འདོད་པའི་རྣམ་རྟོག་སོགས་ལོག་པའི་ལམ་ལས་སེམས་བླན་ཏེ། ཡང་དག་པ་བདག་གཞན་མཉམ་བརྗེ་སོགས་ཡང་དག་པའི་དམིགས་པ་ལ་རྟག་པར་ཡང་བདག་གིས་མཉམ་པར་བཞག་པར་བྱའོ། ༈ །ཡན་ལག་འདི་དག་ཐམས་ཅད་ནི། །ཐུབ་པས་ཤེས་རབ་དོན་དུ་གསུངས་ཏེ། སྡུད་པ་ལས། ཇི་སྲིད་དགེ་བའི་རྩ་བ་ཡོངས་སུ་མ་རྫོགས་པ། །དེ་སྲིད་སྟོང་ཉིད་དམ་པ་དེ་ནི་རྟོགས་མི་འགྱུར། །ཞེས་དང་། སྨོན་ལམ་སྡུད་པའི་མདོ་ལས། ཞི་བའི་བློ་གྲོས་གཞན་ཡང་བྱང་ཆུབ་སེམས་དཔའ་ཐབས་ལ་མཁས་པ་ནི་སྦྱིན་པ་གང་ཅི་གཏོང་པ་ནས་བསམ་གཏན་གང་ཅི་སྒོམ་པའི་བར་དེ་དག་ཐམས་ཅད་ཀྱང་ཤེས་རབ་ཀྱི་ཕ་རོལ་དུ་ཕྱིན་པ་ཡོངས་སུ་རྫོགས་པར་བྱ་བ་དང་། འཕེལ་པར་བྱ་བའི་ཕྱིར་གཏོང་བ་དང་སྒོམ་པ་སྟེ་དེ་ཅིའི་ཕྱིར་ཞེ་ན། ཤེས་རབ་ཀྱི་ཕ་རོལ་ཏུ་ཕྱིན་པ་ནི། ཐམས་ཅད་མཁྱེན་པའི་ཚིག་བླ་དྭགས་སོ། །ཞེས་སོ། །སྡུག་བསྔལ་ནི་དངོས་པོར་འཛིན་པ་ལས་བྱུང་སྟེ། །ཇི་སྲིད་ཕུང་པོ་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་ལས་ཀྱང་ནི་སྐྱེ་བར་འགྱུར། །ཞེས་སོ། །དེ་ཞི་བྱེད་ནི་ཤེས་རབ་སྟེ། ཤེས་རབ་ཀྱིས་ནི་ཆོས་ཀྱི་རང་བཞིན་ཡོངས་ཤེས་ནས། །ཁམས་གསུམ་མ་ལུས་པ་ལས་ཡང་དག་འདའ་བར་འགྱུར། །ཞེས་སོ། ༈ །བདེན་གཉིས་ཀྱི་དབྱེ་གཞི་ནི་ཤེས་བྱ་ཙམ་ཡིན་ཏེ། བདེན་པ་གཉིས་སུ་དབྱེ་བ་ནི་གདུལ་བྱའི་ངོར་ཡིན་ལ། དེའི་ཚེ་ཐ་སྙད་དུ་སྒྲའི་བསྟན་དོན་བློའི་ཡུལ་དུ་བྱ་དགོས་པའི་ཕྱིར། དེ་ལ་དགོངས་ནས་ཡབ་སྲས་མཇལ་བའི་མདོ་ལས་ཤེས་པར་བྱ་བ་ཡང་འདིར་ཟད་དེ། ཀུན་རྫོབ་དང་དོན་དམ་པའི་བདེན་པའོ། །ཞེས་གསུངས་སོ། །ཐུབ་པའི་དགོངས་གསལ་ལས་དབྱེ་གཞི་བློ་ཙམ་ཞེས་གསུངས་པའི་དོན། ཡུལ་ཀྱི་གནས་ཚུལ་གྱི་ངོས་ནས་བདེན་པ་གཉིས་སུ་མེད་ཀྱང་། བློས་གནས་ཚུལ་མཐོང་བ་དང་མ་མཐོང་བའི་སྒོ་ནས་བདེན་བ་གཉིས་སུ་དབྱེ་བའི་དོན་ཡིན་གསུངས། དེ་གཉིས་ཀ་དགོངས་པ་གཅིག་ཏེ། སྔ་མ་ཡུལ་དང་ཕྱི་མ་ཡུལ་ཅན་གྱི་ངོས་ནས་དབྱེ་གཞི་མཛད་པའི་ཕྱིར། དབྱེ་བའི་དོན་ལ་བདེན་གཉིས་དངོས་པོ་ཐ་དད་དང་། ཐ་དད་གཏན་མེད་ཀྱི་གཅིག་པ་གང་རུང་ཁས་བླང་ན་སྐྱོན་བཞི་བཞི་ཡོད་པར་མདོ་དགོངས་པ་ངེས་འགྲེལ་ལས་གསུངས་པ་ནི། བདེན་གཉིས་ངོ་བོ་ཐ་དད་ན་ཆོས་ཅན་དང་ཆོས་ཉིད་མ་ཡིན་པར་ཐལ་བ་དང་། དོན་དམ་རྟོགས་པས་དམིགས་པའི་མཚན་མ་ཟིལ་གྱིས་མི་གནོན་པར་ཐལ་བ་དང་། ཀུན་རྫོབ་ཡང་དག་པར་མ་གྲུབ་པ་ཙམ་དོན་དམ་པ་མ་ཡིན་པར་ཐལ་བ་དང་། གང་ཟག་གཅིག་གི་རྒྱུད་ལ་ཀུན་ཉོན་དང་རྣམ་བྱང་དུས་གཅིག་པར་ཐལ་བ་སྟེ་སྐྱོན་བཞི་དང་། དེ་གཉིས་ཐ་དད་གཏན་མེད་ཀྱི་གཅིག་པ་ཡིན་ན། ཀུན་རྫོབ་མཐོང་བ་ན་བདེན་པ་མཐོང་བར་ཐལ་བ་དང་། དོན་དམ་ལྟར་ཀུན་རྫོབ་ལ་དབྱེ་བ་མེད་པར་ཐལ་བ་དང་། ཀུན་རྫོབ་སྒྲིབ་པའི་དམིགས་པ་ཡིན་པ་ལྟར་དོན་དམ་པའང་སྒྲིབ་པའི་དམིགས་པར་ཐལ་བ་དང་། ཀུན་རྫོབ་མཐོང་ཐོས་ལས་གཞན་དུ་བཙལ་བྱ་མིན་པ་ལྟར་དོན་དམ་པའང་དེར་ཐལ་བ་སྟེ་སྐྱོན་བཞིའོ། །ངོ་བོ་གཅིག་ལ་ལྡོག་པ་ཐ་དད་ཅེས་པ་ནི་ཡུལ་རང་ངོས་ནས་དེ་ལྟར་འདོད་ན་སྔར་གྱི་སྐྱོན་དེ་དག་ཡོད་ལ་བློ་གཞན་སེལ་གྱི་ངོར་དེ་ལྟར་རུང་སྟེ། དངོས་པོ་གཅིག་ལ་ཐ་དད་འབྱེད་བའི་གཞན་སེལ་གྱིས་སྣང་སྟོང་གི་ལྡོག་པ་སོ་སོར་ཕྱེས་ནས་གཅིག་ཏུ་སྡུད་པའི་གཞན་སེལ་གྱིས་དངོས་པོ་དེ་སྣང་སྟོད་དབྱེར་མེད་དུ་བསྒྲུབ་བའི་ཕྱིར། བུམ་པའི་བྱས་མི་རྟག་སོ་སོར་ཕྱེས་ནས་གཅིག་ཏུ་སྡུད་པ་བཞིན། རིམ་ལྔ་ལས། སྣང་བ་དང་ནི་སྟོང་པའི་ཆ། །སོ་སོའི་ཆར་ནི་ཤེས་གྱུར་ནས། །གང་དུ་ཡང་དག་འདྲེས་གྱུར་བ། །ཟུང་དུ་འཇུག་པར་དེ་བཤད་དོ། །ཞེས་གསུངས་སོ། །ཡུལ་གྱི་གནས་ཚུལ་ལ་ངོ་བོ་གཅིག་ལ་ལྡོག་པ་ཐ་དད་པའང་མིན་ཏེ། སྣང་སྟོང་གཉིས་དེ་ཉིད་དང་གཞན་དུ་བརྗོད་དུ་མེད་པའི་ཕྱིར། ནམ་མཁའ་ལ་སྐྲ་ཤད་དུ་སྣང་བ་དང་། དེས་དབེན་པ་གཉིས་གཅིག་དང་ཐ་དད་དུ་བརྗོད་དུ་མེད་པ་བཞིན་ནོ། འཇུག་པ་ལས། རབ་རིབ་མཐུ་ཡིས་སྐྲ་ཤད་ལ་སོགས་པ། །ངོ་བོ་ལོག་པ་གང་ཞིག་རྣམ་བརྟགས་པ། །དེ་ཉིད་བདག་ཉིད་གང་དུ་མིག་དག་པས། །མཐོང་སྟེ་དེ་ཉིད་དེ་བཞིན་འདིར་ཤེས་གྱིས། །ཞེས་གསུངས་པ་ལྟར་རོ།། ༈ །དོན་དམ་བློ་ཡི་སྤྱོད་ཡུལ་མིན། །བློ་ནི་ཀུན་རྫོབ་ཡིན་པར་འདོད། །ཅེས་པ་འདིས་བདེན་གཉིས་ཀྱི་མཚན་ཉིད་བསྟན་ཏེ། བློ་གྲོས་མི་ཟད་པའི་མདོ་ལས། ཀུན་རྫོབ་བདེན་པ་གང་ཞེ་ན། ཇི་སྙེད་འཇིག་རྟེན་གྱི་ཐ་སྙད་གདགས་པ་དང་། ཡི་གེ་དང་། སྐད་དང་། བརྡས་བསྟན་པ་དག་གོ །དོན་དམ་པའི་བདེན་པ་ནི། གང་ལ་སེམས་ཀྱི་རྒྱུ་བ་ཡང་མེད་ན། ཡི་གེ་རྣམས་ལྟ་སྨོས་ཀྱང་ཅི་དགོས། ཞེས་གསུང་པའི་དོན་དང་མཐུན་པའི་ཕྱིར་དང་། ལུང་དེས་མཚན་ཉིད་བསྟན་པར་ཐལ་རང་གི་སློབ་དཔོན་རྣམས་བཞེད་པའི་ཕྱིར་རོ། །ཐུབ་པ་དགོངས་གསལ་ལས། ཚིག་རྐང་གཉིས་པོ་དེ་མཚན་གཞི་ཡིན་ཞེས་གསུངས་པ་དང་འགལ་བར་མི་བསམ་སྟེ། འགྲེལ་ཚུལ་གྱི་དབང་གིས་གཉིས་ཀ་ལ་བཤད་དུ་རུང་པའི་ཕྱིར། དེ་ཡང་དོན་དམ་པ་ནི་གཉིས་སྣང་དང་བཅས་པའི་བློ་ཡི་སྤྱོད་ཡུལ་མིན་ལ་གཉིས་སྣང་དང་བཅས་པའི་བློའི་ཡུལ་དུ་བྱར་རུང་བ་ནི་ཀུན་རྫོབ་ཡིན་པར་འདོད་ཅེས་ཡུལ་ཅན་གྱི་སྒོ་ནས་མཚན་གཞིར་བཤད་ཆོག་པ་ལ་དགོང་སོ། ༈ །དོན་དམ་བདེན་པའི་མཚན་ཉིད་འཇུག་པ་ལས། མཐོང་བ་ཡང་དག་པས་དངོས་པོའི་ངོ་བོ་རྙེད་པའི་རྙེད་ཡུལ་ཞེས་གསུངས་པའི་དོན། དངོས་པོའི་ངོ་བོ་སྤྲོས་པའི་མཐའ་ཅིར་ཡང་མ་མཐོང་པའམ། མ་གཟིགས་པ་ལ་དངོས་པོའི་ངོ་བོ་རྙེད་ཅེས་ཐ་སྙད་བཏགས་པ་ཙམ་ཡིན་གྱི་ངོ་བོ་གྲུབ་པ་ཞིག་རྙེད་པ་མ་ཡིན་ཏེ། མདོ་ལས་འགའ་ཡང་མཐོང་བ་མེད་པ་ནི། །དེ་ཁོ་ན་ཉིད་མཐོང་བའི་མཆོག ཞེས་གསུངས་པ་ལྟར་ཡིན་པའི་ཕྱིར། དེས་ན་འཇམ་དབྱངས་བླ་མ་སྐུ་མཆེད་ཀྱིས། དོན་དམ་པ་དཔྱད་བཟོད་པ་ཞེས་གསུངས་པའི་དོན་ཡང་དེ་ལྟར་དུ་ཤེས་དགོས་ཏེ། རིགས་ཤེས་ཚད་མའམ། རྣམ་པར་མི་རྟོག་པའི་ཡེ་ཤེས་ཀྱིས་ཆོས་ཉིད་ཡོད་མེད་སོགས་སྤྲོས་མཐའ་ཅིར་ཡང་མ་གྲུབ་པ་དེ་ཉིད་ལས་གཞན་དུ་མཐོང་བྱར་མེད་པས་ན་དང་པོ་ནས་དེའི་རང་བཞིན་དུ་གནས་པ་ལ་དགོངས་པའི་ཕྱིར། མདོ་ལས། དེ་བཞིན་གཤེགས་པ་རྣམས་བྱུང་ཡང་རུང་མ་བྱུང་རུང་ཆོས་རྣམས་ཀྱི་ཆོས་ཉིད་ནི་དེ་བཞིན་དུ་གནས་པའོ། །ཞེས་གསུངས་པ་ལྟར་རོ། །ཐུབ་པ་དགོངས་གསལ་ལས། དོན་དམ་པའི་མཚན་ཉིད་དཔྱད་པའི་བློ་ངོར་མ་གྲུབ་ཞེས་གསུངས་པའི་དོན། ཀུན་མཁྱེན་གྱིས། འཕགས་པའི་མཉམ་བཞག་གི་གཟིགས་ངོའི་སྤྲོས་བྲལ་དེ་ཉིད་སྤྲོས་པ་ཐམས་ཅད་ལས་འདས་པས་རང་གི་ངོ་བོ་མཚན་ཉིད་གང་གིས་ཀྱང་མཚོན་པར་མ་ནུས་ཀྱང་སོ་སོ་སྐྱེ་བོའི་རྟོག་བཅས་ཀྱི་བློ་ངོར་དཔྱད་པའི་མཐའ་གང་དུ་ཡང་མ་གྲུབ་པ་དེས་སྤྲོས་བྲལ་མཚན་ཉིད་པར་རློམ་ཞེས་པའི་དོན་ཏེ། ཇོ་བོ་རྗེས། བསྟན་པའི་ཚིག་གི་སྦྱོར་བ་ཡིས། །སྐྱེ་མེད་འགག་མེད་སོགས་པས་མཚོན། །ཞེས་གསུངས་པ་དང་མཐུན་ནོ། །ཞེས་དང་། དེས་ན་འདིའི་དགོངས་པ་དཔྱད་པའི་བློ་ངོར་མ་གྲུབ་བའི་ཆ་ནས་མི་སླུ་བར་འཇོག་པ་ཞེས་པའོ། །ཞེས་གསུངས་སོ། །དེ་ལྟར་ན་ཐམས་ཅད་དགོངས་པའི་གནད་གཅིག་པ་ཡིན་ནོ། དྲན་པ་ཉེར་བཞག་བཞི་པོ་གང་ཟག་གི་བདག་མེད་བསྒོམ་ཚུལ་ཡིན་པར་རྗེ་བཙུན་སྐུ་མཆེད་གཉིས་ཀས་གསུངས་པ་ནི་སློབ་དཔོན་གྱི་དགོངས་པ་འཁྲུལ་མེད་ཡིན་ཏེ། བསླབ་བཏུས་ལས། དྲན་པ་ཉེ་བར་བཞག་པ་བཤད་ཟིན་ཏོ།། །།དེ་ལྟར་སེམས་འོས་སུ་གྱུར་ནས་ཡང་སྟོང་པ་ཉིད་ལ་འཇུག་པར་བྱ་སྟེ། གང་ཟག་སྟོང་པ་ཉིད་ནི་དེ་ལྟར་ཤིན་ཏུ་གྲུབ་པ་ཡིན་ནོ། །དེའི་ཕྱིར་རྩ་བ་ཆད་པས་ཉོན་མོངས་པ་ཀུན་ཏུ་མི་འབྱུང་ངོ་། །ཞེས་སོགས་དང་། གཞུང་རྩ་བ་ལས་ཀྱང་། དེ་ལྟར་རྨི་ལམ་ལྟ་བུ་ཡི། །གཟུགས་ལ་དཔྱོད་ལྡན་སུ་ཞིག་ཆགས། །ཞེས་དང་། དེ་ལྟར་བདག་མེད་ཚོགས་འདི་ལ། །འདི་ཡིས་ཅི་སྟེ་གནོད་པ་བྱས། །ཞེས་སོགས་གསུངས་པས་ཀྱང་གྲུབ་པ་ཡིན་ནོ། །བྱང་ཆུབ་སྤྱོད་ལ་འཇུག་པའི་གསལ་བྱེད་འདི། །འཁྲུལ་མེད་གོང་མའི་གསུང་བཞིན་བྲིས་པའི་དགེས། །འགྲོ་ཀུན་ཟབ་རྒྱས་ལམ་ལ་ལེགས་ཞུགས་ནས། །དོན་གཉིས་ལྷུན་གྲུབ་སངས་རྒྱས་མྱུར་ཐོབ་ཤོག །ཅེས་པ་འདི་ནི་སྤྱོད་འཇུག་རྩ་བ་འཇམ་དབྱངས་བླ་མ་སྐུ་མཆེད་ཀྱི་དགོངས་པ་ལྟར་འཆད་ཚེ་བསྡུས་དོན་ཤེར་འགྲེལ་གཉིས་ཟིན་བྲིས་སྟེང་དཀའ་འགྲེལ་ལུང་སྦྱོར་འདི་ཙམ་གྱིས་དོན་འགྲུབ་པར་བསམ་ནས་འཇམ་དབྱངས་ཀུན་དགའ་རྣམ་རྒྱལ་གྱིས་བྲིས་པའི་དགེ་བས་སེམས་ཅན་ཀུན་གྱི་རྒྱུད་ལ་བྱང་ཆུབ་ཀྱི་སེམས་བཅོས་མིན་སྐྱེ་བར་གྱུར་ཅིག། །།དགེའོ།། །།